
הצעת חוק יועצי המס, התשס"ג-    2003


היו"ר מיכאל איתן:
	
	 בוקר טוב לכולם. אתמול אומרים לי אנחנו רוצים להתייעץ אתך מלשכת שר האוצר. אומרים לי, אנחנו רוצים להתייעץ אתך. יש הצעת חוק ממשלתית וקיבלנו הודעה שאי אפשר בשום פנים ואופן לוותר עליה. שאלתי, למה אי אפשר לוותר על הצעת החוק הממשלתית? כי היועץ המשפטי לממשלה עומד על כך שהיא תוגש. שאלתי, למה היועץ המשפטי לממשלה עומד על כך שהיא תוגש? אז אמרו לי, כי להצעת החוק הממשלתית יש דברי הסבר שאין בהצעת החוק הפרטית, ואם תעבור כעת הצעת החוק הפרטית בלי דברי ההסבר, אז אי אפשר יהיה להבין את מטרת החוק. אז אמרתי להם: רגע אחד, אז אתם יודעים מה? אני אקח את דברי ההסבר, ונצרף אותם כחלק מהצעת החוק הפרטית. אז אמרו, איך אפשר לעשות דבר כזה? אמרתי, פשוט מאוד. אני אקריא אותם במליאה כשאני אגיש את הצעת החוק, ונגיד אלה דברי ההסבר להצעת החוק. 

	אז אני כבר למדתי כמה דברים. אחר כך שאלתי, מה, היועץ המשפטי בכבודו ובעצמו מתעסק בדברים האלה? הוא צלצל אליך? זה היה עוזר השר. אני לא מעלה על דעתי שהשר בכלל יכול לדעת על מה מדובר, שהוא התעסק בזה אתמול. הממשלה נופלת, יש לו בעיות פוליטיות, יש לו אלף ואחת בעיות במשרד האוצר, הוא יתעסק בדברי ההסבר להצעת חוק יועצי המס? והשר התעמק בבעיה הקונסטיטוציונית האם אפשר להעביר הצעת חוק בלי דברי ההסבר, ועם דברי הסבר, ומה המשמעות? הנחתי שזה לא בדיוק ככה. אז שאלתי אותו, את העוזר של השר, ראיתי שגם הוא לא כל כך מבין, אז שאלתי אותו: מה, היועץ המשפטי דיבר אליך בעצמו? הוא שכנע אותך? אז הוא אומר: לא, לא. זה מישהו דיבר בשמו. שאלתי: מי? הוא אומר לי: דידי לחמן מסר. אז הבנתי כבר את כל העניין. ואני מתפלא מאוד שהיא לא מגיעה הנה.

נוגה רובינשטיין:

	קודם כל, אם יש קושי בייצוג שלי מטעם לשכת היועץ המשפטי לממשלה אז אני אעביר את המסר. דידי תגיע גם יותר מאוחר. 


היו"ר מיכאל איתן:
	
	היא לא סומכת עלייך?

נוגה רובינשטיין:

	לא, אני מבינה פשוט שאתה מעוניין שהיא תגיע.

היו"ר מיכאל איתן:
	
	לא, חס וחלילה.

נוגה רובינשטיין:

	חוץ מזה, דידי לחמן מסר היא המשנה ליועץ המשפטי לממשלה, ולכן גם אם רק המשנה ליועץ המשפטי לממשלה מדברת רק עם עוזר השר זה נראה לי לגיטימי בנסיבות העניין. ויש ממשלה רחבה - - -



היו"ר מיכאל איתן:

	אנחנו חיים מעבר ללגיטימיות.

נוגה רובינשטיין:

	מה הקושי בזה שהמשנה ליועץ המשפטי לממשלה לעניינים כלכליים מלווה תהליכי חקיקה באופן יומיומי מסבירה את חלק מהקושי, וצר לי שאף אחד לא... אם היה חוסר הבנה בנושא הזה אף אחד לא דיבר אתנו אתמול מכאן אם היה. חשוב להעביר את הצעת החוק הממשלתית. כי אני למי שדיבר אתנו אתמול הסברתי למה יש חשיבות בהעברת הצעת החוק הממשלתית לפחות בקריאה ראשונה, כאשר לאחר מכן יוכל כמובן להתבצע כמובן איחוד בין הצעת החוק הפרטית לבין הצעת החוק הממשלתית.

	הצעת החוק הפרטית הועתקה מילה במילה - - - 

היו"ר מיכאל איתן:
	
	זה מה שהסברתי להם. זה מה שהסברתי לו. אמרתי לעוזר השר, אתה יודע שהצעת החוק שלנו כולה ממשלתית.  נוגה, יש לי שאלה. אני רוצה להבין משהו. אני מבין איך אנחנו עובדים. נניח שבאמת יש בעיה, נגיד שיש בעיה עם דברי ההסבר.

נוגה רובינשטיין:

	אחת הבעיות.

היו"ר מיכאל איתן:
	
	לא. הבעיה. זה מה שהוצג בפני כבעיה קריטית. 

נוגה רובינשטיין:

	לא דיברת אתנו. 

היו"ר מיכאל איתן:
	
	אבל אני שואל, למה אם יש בעיה כזאת,למה אני צריך לשמוע את זה בשיחת טלפון. אני ישבתי מולך חמש ישיבות, ארבע ישיבות? למה לא העלית את זה אף פעם. למה אני צריך לשמוע את זה משם, דקה לפני שאנחנו מסיימים את החוק.


נוגה רובינשטיין:

	תראה, מספר שבועות כבר ההצעה מונחת בכנסת. הצעת החוק הממשלתית. משום מה, היא לא הועלתה למליאה. ההנחה שלנו, וזו היתה ההנחה כאן גם בוועדה, שמרגע שהודפסה ההחלטה וכבר הוגשה במליאה היא תעלה לקריאה ראשונה, ואז יבוצע איחוד. אני גם הזכרתי את זה באחת הישיבות, ואף אחד כאן לא אמר שזה לא יהיה המקרה. יבוצע איחוד בין הצעת החוק הפרטית לבין הצעת החוק הממשלתית. 

	עכשיו, מכיוון שרק אתמול הבנתי מחבר הכנסת גפני שבכוונתו למרות שהיתה הסכמה עם הממשלה שהצעת החוק הראשונה תעלה, ולא תהיה התנגדות, נהפוך הוא, תהיה תמיכה, בכוונתו לפנות ללשכת משרד האוצר, על מנת למנוע את ההעלאה להצבעה של הצעת החוק לקריאה ראשונה. רק אתמול בפעם הראשונה אני פתאום הבנתי שזה מה שקורה כאן. פתאום כל הקשיים האלה שצצו – 

היו"ר מיכאל איתן:
	
	עכשיו אני כבר נעלב לגמרי. עד עכשיו רק כעסתי. עכשיו אני כבר נעלב.

נוגה רובינשטיין:

	חס וחלילה.למה?

היו"ר מיכאל איתן:
	
	כי אני מדבר ואת לא מקשיבה לי. 

נוגה רובינשטיין:

	היה ברור שההצעה הזאת עוברת ראשונה. 

היו"ר מיכאל איתן:
	
	מה? אני לא רק שאני מדבר ואת לא מקשיבה לי, אלא אני גם כותב מכתבים למשרד המשפטים ואת לא יודעת, לא מפנים אלייך את זה. עמדתי היתה ברורה וידועה. אני דיברתי עליה כאן. אמרתי, תראו, בשביל מה אתם צריכים את כל המהלך הזה של בזבוז כספים, זמן, של הכנסת ושל כולם. יש לכם נוסח של הצעת חוק ממשלתית. אנחנו עובדים עליו עכשיו על הצעת החוק הפרטית. נמזג את מה שצריך למזג, ונגמר העניין. אני אמרתי את זה כאן. מה זה אתמול פעם ראשונה את שמעת על זה?

נוגה רובינשטיין:

	לא, רגע. אתה דיברת על העלויות שיש להדפסה - - -

היו"ר מיכאל איתן:
	
	כתבתי מכתב לשר המשפטים, אמרתי לו, בשביל מה צריך? כל האנשים שלך פה, הנוסח שלכם ישנו. מה אנחנו צריכים את כל המהלך הזה?


נוגה רובינשטיין:

	אני הסברתי למה לדעתנו צריך. אבל מכיוון שהקושי שלך היה, לפי מה שאמרת כאן, לגבי העלויות הנוספות של ההדפסה ושל הוצאת הפרסום ברשומות של הצעת החוק הממשלתית - - 

היו"ר מיכאל איתן:
	
	ודיונים פה בכנסת. והכל. בשביל מה צריך?

נוגה רובינשטיין:

	אתמול זה היה אמור לעלות למליאה. אבל על איזה עלויות אנחנו מדברים כאן?

היו"ר מיכאל איתן:
	
	אני לא מבין.

נוגה רובינשטיין:

	אבל עברנו כבר את השלב הזה. אנחנו דיברנו על אתמול בערב.

היו"ר מיכאל איתן:
	
	אבל אני כבר פניתי. כשאני פניתי עוד לא הייתם בכחול. זה לא היה.

נוגה רובינשטיין:

	הוא צודק. לא היה כחול. ויש עמדה ממשלתית והחלטת ועדת שרים. אבל מכיוון שזה כבר הגיע אתמול, צר לי שמשרד האוצר, ההצעה לא עלתה למרות שמשרד האוצר כבר מספר שבועות כנראה מנסה להעלות את ההצעה וההצעה לא עלתה.

היו"ר מיכאל איתן:
	
	אני יכול להגיד לך רק שאני בסופה של השיחה עם עוזר השר אמרתי לו, זה לא מפריע לי שאתם תעבירו את זה. זה יבוא לוועדה ממילא. זה רק עניין פורמלי. מה אכפת לי. אתה רוצה להעביר – תעביר. מה זה איכפת לי? זה לא איכפת לי. חוץ מזה, ההסכמים שאתם עושים עם חבר הכנסת גפני, עם כל הכבוד לחבר הכנסת גפני ולכם, אין להם שום תוקף, שום ערך, הם לא מחייבים אף אחד. 

	מרגע שהצעת חוק עברה חזרה לוועדה להכנה לקריאה שנייה ושלישית, לחבר הכנסת המציע אין שום SAY יותר. 

נוגה רובינשטיין:

	אל תציג את זה בצורה כזאת של הסכמים. כמו שאתה יודע, גם בהצעות חוק פרטיות של חברי כנסת הנוהל הקבוע בוועדת השרים לענייני חקיקה, כאשר יש מחלוקות אבל יש למשל הסכמה על הרעיון העקרוני, כמו במקרה הזה של הסדרת מקצוע באופן מסוים, הנוהל הוא שיש הסכמה עם המציע שאנחנו לא מתנגדים להצעת החוק בטרומית. אבל יש הסכמה עם המציע שהוא לא יתנגד, ושיהיה תיאום וכו', וכו', וכו'. 

	התיאומים וההתחייבות מצד חבר כנסת זה או אחר זה לא עניין חדש והוא לא ייחודי לחבר הכנסת הזה.

היו"ר מיכאל איתן:
	
	אני כבר מודיע לך, לגבי לפחות, כל ההסכמים שתעשו מחייבים רק אתכם ואת חבר הכנסת, אם הוא רוצה. אותי זה לא מחייב.

נוגה רובינשטיין:

	נכון. בגלל זה מאוד הפתיע אותי מה שנאמר לנו.


היו"ר מיכאל איתן:
	
	אבל זה לא מחייב אותי. אני לא חייב בכלל להיות שותף לתיאום שלכם.

נוגה רובינשטיין:

	כמובן שלא. זה ברור שלא.

היו"ר מיכאל איתן:
	
	נו, אז מה זה שייך? מה זה שייך מה שהוא הבטיח לכם? זה שווה כשלג דאשתקד. אבל המילה שלא לא שווה כלום. הוא יכול להבטיח לכם מה שהוא רוצה. אני לא מסכים. מה. הוא יכול להבטיח לכם . הוא יכול להבטיח לכם שהחוק לא יבוא מחר לקריאה שנייה ושלישית? הוא יכול להבטיח לך דבר כזה? 


נוגה רובינשטיין:

	לא, מכיוון שהוא פנה, מכיוון שאני הבנתי ממנו שהוא פנה ללשכת שר האוצר שהחוק לא יעלה.

היו"ר מיכאל איתן:
	
	זה לא ויכוחים סתם. זה ויכוחים שאנחנו יושבים כאן, עם כל הכבוד, אנשי משרד המשפטים, הם יכולים להגיד כאן כל דבר, הם יכולים להתנגד בצורה ברורה, להגיד שיש בעיות, יש בעיה עם דברי הסבר, יש זה. תעלו. יושבים פה ... היום יש ישיבה. אתמול בלילה אני מקבל פתאום טלפון מעוזר שר האוצר דחוף רוצים להביא הצעת חוק. למה? למה אני לא יכול לקבוע את זה כאן שבועות ארוכים, שצריכים את דברי ההסבר ושיש בעיה כזאת, שהחוק... אני לא יודע. פעם ראשונה אני שומע את זה. אני לא שמעתי על דבר כזה.


נוגה רובינשטיין:

	אז בואו אני אסביר למה דברי ההסבר חשובים. רגע. 

היו"ר מיכאל איתן:
	
	... כל כך היתה לי מבוכה. אמרתי לו, תשמע, אתה מתווכח ומתווכח, אתה לא יודע על מה אתה מדבר בכלל. והכל בשם שר האוצר. הוא אומר לי, שר האוצר. אני אומר לו, מי? שר האוצר. אמרתי לו, אני אקריא את כל דברי ההסבר כשאני אציג את החוק, אני אומר, עכשיו דברי ההסבר. 

משה בוטון:

	בית המשפט יקרא את זה מהחוברת הכחולה את דברי ההסבר.

היו"ר מיכאל איתן:
	
	מצחיקים. טוב. בכל אופן, לפחות תגידו לי למה בסוף לא הגישו את החוק. 


נוגה רובינשטיין:

	אני? אני פקידה. מאיפה אני יודעת?

משה בוטון:

	את לא פקידה.

היו"ר מיכאל איתן:
	
	אם את לא תדעי, מי יידע?

נוגה רובינשטיין:
	
	אתם תדעו.

היו"ר מיכאל איתן:
	
	את רוצה שאנחנו נדע? הנבחרים יידעו?

נוגה רובינשטיין:

	בהחלט. אני  - - -

היו"ר מיכאל איתן:
	
	ממתי התפקיד שלנו לדעת בכלל? את ממציאה המצאות חדשות. כאילו את חדשה פה. 

נוגה רובינשטיין:

	... לא ידעו מראש שאתמול יהיה בלגן לא נורמלי.   לא, זה לא עלה כי היתה בקשה לא להעלות את זה.

היו"ר מיכאל איתן:
	
	ובסוף את עוד תבקשי מאתנו גם לדבר רק על מה שאנחנו יודעים. זה יהיה השלב הבא שלך.


נוגה רובינשטיין:

	אבל לנו היה ברור שההצעה עולה לשם ושלא יהיה מי שיבקש שלא להעלות אותה לקריאה ראשונה אחרי שזה כבר הודפס.

היו"ר מיכאל איתן:
	
	אבל תגידו את זה כאן.


נוגה רובינשטיין:

	מה זאת אומרת? מישהו מתי שהוא דיבר על כך שאחרי שההצעה עולה, הודפסה כבר בכחול - - -

היו"ר מיכאל איתן:
	
	אנחנו גומרים את החוק היום. אז מה להעלות את זה בקריאה ראשונה אתמול? תסבירי לי.

נוגה רובינשטיין:

	שנייה. אני אמרתי לפחות יותר מפעם אחת, וגם רשות המסים - - -

היו"ר מיכאל איתן:
	
	עכשיו תסבירי לי. את ישבת אתי, החזקת את הצעת החוק בכחול, כל סעיף שאלתי אותך מה כתוב שם, בואו ננסה לשפר, תיקנו את החוק הזה לפי הכחול כל מה שהיה חשוב לך, חוץ מהדברים שנשארו עכשיו לויכוח. נשארו שלוש או ארבע נקודות לויכוח. עד עכשיו בכל הסעיפים לא היה סעיף אחד שלא הלכנו לפי מה שביקשת. התאמנו את הצעת החוק הזאת להצעת החוק שנמצאת שם בכחול.  עכשיו, תסבירי לי. באמת, אני רוצה להבין. זה עניין של טקטיקה? זה עניין של מה? אתמול בלילה לא היו מחזיקים את הכנסת פתוחה עוד שעה בשביל להקריא את החוק ולקיים עליו דיון, נגיד שהיו עושים את זה. עכשיו היה לי כאן את הכחול. עכשיו, נגיד שהכחול פה עומד עכשיו. אני עכשיו מקיים דיון, אני גומר עכשיו את הדיון שאני צריך לגמור עכשיו. מה הייתי עושה בכחול הזה? מה היית רוצה שאני אעשה? את. את. מה היית רוצה ממני? היית אומרת לי, מיכאל, תשמע, יש לך פה את הכחול, טוב, גמרנו בשעה טובה את הצעת החוק יועצי מס, הגענו כאן להסכמה, היא מוכנה לשנייה ושלישית. עכשיו, תעשה לי טובה, מיכאל, ובוא נתחיל לדון בהצעת החוק הזאת. זה מה שהיית מבקשת ממני?

נוגה רובינשטיין:

	לא.

היו"ר מיכאל איתן:
	
	אז מה היית מבקשת?

נוגה רובינשטיין:

	הייתי מבקשת שתאחד את הצעת החוק הממשלתית.

היו"ר מיכאל איתן:
	
	אבל זה מצורף ממילא.

נוגה רובינשטיין:

	יש משמעות לאיחוד הפורמלי בין הצעת החוק הממשלתית לפרטית. ואני אסביר לכם למה. קודם כל, מדובר כאן בנושא של הסדרת מקצוע, הסדרת עיסוק. משהו שיש מקום שממשלה תיזום ותסדיר בעצמה. או.קיי.? כמו שהיה כאן. כי הרי מי שניסח את זה זה היה הממשלה. 


היו"ר מיכאל איתן:
	
	אני חשבתי פעם שאני רודף הכבוד הכי גדול בארץ. עכשיו נתתי את מקומי למשרד המשפטים.

נוגה רובינשיין:

	לא, אנחנו גם אמרנו... באחת הפעמים, שהצעת הממשלה שלא תיזכר, שתהיה בסוגריים.

היו"ר מיכאל איתן:
	
	אז מה זה משנה לך? הרי ההחלטה היא משולבת. אני לא מבין. יש שינוי בטקסט? אני רוצה להבין.

נוגה רובינשטיין:

	אלף יש . יש דברים שבממשלתית - - -



היו"ר מיכאל איתן:
	
	אבל למה לא התווכחת אתי כשמנתחים את הטקסט?

נוגה רובינשטיין:

	בטח שהתווכחתי. לא תמיד עמדתי התקבלה.

היו"ר מיכאל איתן:
	
	נכון. אז היא לא תתקבל גם עכשיו. 

נוגה רובינשטיין:

	עכשיו לגבי דברי ההסבר אני רוצה להגיד משהו. יש כאן הצעה שמבחינה משפטית היא לא פשוטה. מבחינת חופש העיסוק, היא מעלה שאלות לא פשוטות, של הסדרה, שאלות תיאורטיות. אנחנו דיברנו על זה במהלך הדרך. עכשיו, דברי ההסבר, ועכשיו אני מגיעה לסוגיית דברי ההסבר. דברי ההסבר להצעת חוק זה כלי חשוב בידי בית המשפט בשביל לפרש את החוק. אין לנו כמעט ספק, שמתי שהוא הצעת החוק הזאת תגיע לדיון בפני בית המשפט העליון. ובית המשפט העליון נעזר לא פעם ולא פעמיים בדברי הסבר להצעת חוק.

	דברי ההסבר שלנו בהצעת החוק לקראת קריאה ראשונה, שיש לזה משקל מאוד חשוב, כי זה מצביע על כוונת המנסחים - -

היו"ר מיכאל איתן:
	
	בסדר. אני אקריא את דברי ההסבר בקריאה שנייה ושלישית.


נוגה רובינשטיין:

	לא, אבל זה לא בשנייה ושלישית.

היו"ר מיכאל איתן:
	
	אל תגידי לי לא. כי שנייה ושלישית דברי ההסבר פי אלף יותר חזקים מאשר קריאה ראשונה, שאחר כך משנים את החוק עשר פעמים.

נוגה רובינשטיין:

	בקריאה ראשונה, דברי ההסבר של הצעת החוק הפרטית, בקריאה ראשונה - - -

היו"ר מיכאל איתן:
	
	גבירתי, בקריאה ראשונה לדברי ההסבר אין שום ערך. הם מוכנים על ידי משרד המשפטים, ואחר כך הכנסת משנה את החוק, יכולה הכנסת טעמים אחרים לגמרי, זה הטעמים של משרד המשפטים. לא של המחוקק. ואין להם שום ערך לדברי ההסבר האלה. אף פעם לא דנו בהם, אף פעם לא קיימנו, ואם היום, מהיום את אומרת לי שיש להם ערך, אז בקשה. אני אנהיג מנהג חדש בוועדת החוקה. אין יותר דברי הסבר. הסעיף הראשון בכל דיון יהיה, אני מוחק את כל דברי ההסבר, ואנחנו נכין דברי הסבר בהכנת בחוק. וכל קריאה שנייה ושלישית של הצעת חוק ממשלתית, אני אומר: לא להתייחס לדברי ההסבר. אין להם שום ערך. אלה הם דברי ההסבר. ויהיה סעיף דברי הסבר שהכנסת תכין. אתם לא המחוקק. ואתם לא יכולים להכין את דברי ההסבר ולהגיד לי שדברי ההסבר הם ינחו את בית המשפט. כי אחרי שאתם כתבתם דברי הסבר ישבה הכנסת ואולי מצאה נימוקים אחרים. אז מה זה מעניין אותי מה שכתב שמה מישהו במשרד המשפטים? את מי זה צריך לעניין בכלל?

נוגה רובינשטיין:

	או.קיי. קודם כל, את דברי ההסבר אנחנו הפעם לא נכניס כמובן אם זו תהיה הצעת חוק פרטית, מי שיכין את זה לכנסת, וכמובן אין לי שום בעיה עם הקטע הזה. עכשיו, כמו שבית המשפט  - 

משה בוטון:

	תשלחו לבית המשפט את החוברת הכחולה, והוא יקרא את דברי ההסבר.

היו"ר מיכאל איתן:
	
	אבל זה לא שייך לחוק שלנו. מה זה שייך?

נוגה רובינשטיין:

	בדיוק. בדיוק. זה לא שייך לחוק הפרטי. זה ממש. דברי ההסבר - - 

היו"ר מיכאל איתן:
	
	אמרתי לך, אם זה חשוב, אני אבחן את דברי ההסבר, אני אקרא אותם ואני אקריא אותם במליאה. 


נוגה רובינשטיין:

	כמו שאתה יודע, בית המשפט נעזר במדרג הפרשני שלו גם בדברי הסבר להצעת חוק. אם תגיד שזה לא נכון אני - - -

היו"ר מיכאל איתן:
	
	במילא ברק כותב לכם חצי מהחוקים. אז יכתוב גם את דברי ההסבר, והוא גם לא צריך לראות אותם.

נוגה רובינשטיין:

	אני אומרת חוק יועצי מס - - 

היו"ר מיכאל איתן:
	
	את זה הוא לא כתב.

נוגה רובינשטיין:

	לא. אבל במדרג הפרשני בעצם בית המשפט העליון משתמש ב - -



היו"ר מיכאל איתן:
	
	אוי, באמת, נו, די. מספיק. הוא משתמש, אבל הוא צריך להשתמש בדברי ההסבר של הכנסת, לא שלכם. אתם לא המחוקק. תביני את זה.

נוגה רובינשטיין:

	אנחנו לא המחוקק. אבל זה כלי פרשני. זה כלי פרשני. אנחנו לא המחוקק אבל - - 

היו"ר מיכאל איתן:
	
	אבל אתם לא יכולים לתת פרשנות לפני שהכנסת דנה בחוק.

	איך זה יכול להיות שאתם כותבים פרשנות לפני שהכנסת דנה בחוק, ולמיטב זכרוני, אני לא זוכר בחיי אני עשרים שנה פה, שבאיזה שהוא חוק שאני השתתפתי בחקיקתו יושב ראש הוועדה או מי מחברי הוועדה אמר, תראו חברי, בואו תקרא את דברי ההסבר ונשנה אותם. את זוכרת שפעם שינו דברי הסבר בכנסת?

נוגה רובינשטיין:

	לא הליך. וזה לא הליך רלבנטי לזה.

היו"ר מיכאל איתן:
	
	אז מה את רוצה?

נוגה רובינשטיין:

	אני הסברתי מה.

היו"ר מיכאל איתן:
	
	אולי לנו היו טעמים אחרים שאנחנו מחוקקים את החוק. אתם חשבתם שהחוק הזה הוא טוב בגלל שהוא עושה אלף, והכנסת חשבה לא, בכלל לא בגלל אלף. בגלל ב'.

משה בוטון:

	אולי שינו סעיפים בכלל.

נוגה רובינשטיין:

	נהפוך הוא, בהצעת החוק הפרטית את דברי ההסבר הם לחלוטין לא רלבנטיים להצעת החוק שנמצאת עכשיו על - -

היו"ר מיכאל איתן:
	
	אז מה זה משנה?

נוגה רובינשטיין:

	נו, אז אין משמעות לדברי ההסבר להצעת החוק הפרטית. אז אם אין משמעות – אני מסבירה לך למה יש חשיבות לדברי ההסבר של הצעת החוק הפרטית.

משה בוטון:

	אבל מה את רוצה שנעשה עכשיו?

נוגה רובינשטיין:

	עכשיו? אחרי שאתמול היתה פנייה מצד חבר כנסת לא להעלות את זה, ומשרד האוצר נענה לזה- אין לי מה לעשות. 

היו"ר מיכאל איתן:
	
	מי אמר שלא יעלו את זה? מי הציע?

נוגה רובינשטיין:

	חבר הכנסת גפני אמר לי את זה.

קריאה:

	זה נכון משה, שחבר הכנסת גפני ביקש לא להעלות אתמול?


משה בוטון:

	כן. 

היו"ר מיכאל איתן:
	
	וכפי שאתם מבינים, השפעתו של חבר הכנסת גפני עוד יותר חזקה משלי אפילו.  אז שר האוצר, אחרי שהוא איים במשמעויות, אז הוא החליט להגן על כבוד הכנסת. אני לא הצלחתי לשכנע אותו. אבל לחבר הכנסת גפני היה נימוק משכנע. אתם מכירים את הסיפור עם הבנק שהיה לו נימוק משכנע.



	
	רבותיי., מה הסוגיות ששנויות במחלוקת?


משה בוטון:

	אני אקריא, ונתחיל לעשות סדר. בעקבות ישיבות הוועדה שהיו בנושא הזה אני הכנתי בעזרת חברים נוסח לוועדה שבו הוכנסו התיקונים שעלו במהלך התיקונים בוועדה כשאתה היית יושב ראש, ונמחקו דברים. חלק מהדברים, כפי שאמרת, הועתקו מהצעת החוק הממשלתית. שלחתי את זה להראות למשרד המשפטים, למס הכנסה, ללשכת יועצי המס. מחלק קיבלתי הערות מחלק טרם קיבלתי הערות. ויש להם הערות עכשיו, ניסינו בבוקר עם נוגה, יש לה מספר הערות שהם העירו בעניין הזה.

	מכל מקום, המסמך שמונח כאן לפניך משקף את מה שהוועדה החליטה. לא בהצבעות, אבל מה שהיא החליטה. עכשיו, אם יש השגות לנושא הזה, השגות שהן מהותיות - -

היו"ר מיכאל איתן:
	
	אני שואל מה הנושאים שנשארו שנויים במחלוקת.

משה בוטון:

	נשארו מספר נושאים ששנויים במחלוקת, כפוף לעוד הערות שיש להם. מה שרשמתי שנמצא במחלוקת אני אקריא את כולם, ואחר כך נדון סעיף סעיף.

היו"ר מיכאל איתן:
	
	כמה זה במספר?

משה בוטון:

	שמונה, תשעה סעיפים.

היו"ר מיכאל איתן:
	
	שמונה תשעה סעיפים? זה המון.


משה בוטון:

	לא. לא גמרנו. קודם כל, יש הגדרת העיסוק, אם יהיה יועץ מס מייצג או לא. הלאה. אחר כך, מי יהיה השר. 	אחר כך יש הרכב המועצה.

אחר כך יש עניין של קוורום שביקשת אתה לשנות את הקוורום, ביקשת הצעה ממשרד המשפטים, אני עוד לא קיבלתי, לקוורום הנדרש לצורך .

	אחר כך, לפי בקשת יועצי המס, תדון הוועדה – אתה החלטת רק שרואי חשבון יהיו כאן, במתן סמכות ליועצי מס מייצגים לייצג בטיפול, בחישובי מס שבח מקרקעין. הם ביקשו את זה אז, אתה אמרת שאתה מוכן לדון בזה רק עם  נציג רואי החשבון, היום יש – נדון בזה. מס הכנסה ... מסכים לזה.

	אחר כך עניין החברות. זו אחת הבעיות הרציניות. שאתה לא רצית התאגדות בכלל של חברה בעניין יועצי מס.

היו"ר מיכאל איתן:
	
	נכון.

משה בוטון:

	קיבלנו חוות דעת משפטית חתומה על ידי נוגה, שהיא כן רוצה שזה יהיה חברה.  חתום על ידך. 

נוגה רובינשטיין:

	אנחנו מודעים לקושי, וכל הקשיים שהועלו כאן הם נכונים, אבל בשלב הזה ובלוח הזמנים הזה, בגלל הבעיות ... אנחנו מעדיפים להישאר עם - -

היו"ר מיכאל איתן:
	
	אנחנו לא דנים כעת בסוגיות. 

משה בוטון:

	אחר כך יש עניין של מתמחה. זאת אומרת, להכניס גם רואה חשבון שמתמחה, שאני מסכים לעניין הזה, וגם דובר, לא צריך לדון על זה.

היו"ר מיכאל איתן:
	
	שמה?



משה בוטון:

	שרואה חשבון יוכל גם לאמן מתמחה. 

קריאה:

	אבל זה לא כתוב.

משה בוטון:

	לא, זה יהיה כתוב. אני אומר, זה יהיה כתוב.  כשנדון בחברות, אתה מוכן להשאיר שזה עניין האחריות האישית שלהם. 

היו"ר מיכאל איתן:
	
	כן. אחריות אישית חייבת להיות. 

משה בוטון:

	כן. זה אתה מוכן להשאיר.

היו"ר מיכאל איתן:
	
	זה חייב להיות.

משה בוטון:

	אחר כך יש בעיה של חוק הביטוח הלאומי שאנחנו נשמע מהם מה הבעיה. הם ביקשו לבוא ולומר. אלה הבעיות העיקריות שהיו.

היו"ר מיכאל איתן:
	
	אז בוא נתחיל עם ביטוח לאומי. מה הבעיה של ביטוח לאומי?

ורד שהרבני:

	החוק הזה, באמת האוריינטציה שלו היא רשויות מס ואנחנו נכללנו לפי ההגדרה של חוק מס. כשמציינים את מי מייצג, מדובר פה לאורך כל החוק בנישומים. לכן, אם אנחנו כאן כחלק מחוק מס, צריך להכניס או מבוטחים. אנחנו לא משתמשים, אצלנו הם לא "נישומים". הם "מבוטחים". יש גם את היבט הדו"ח של זכאות לגמלאות שגם זה את זה בעצם יועץ המס יוכל לייצג, גם בהיבט הזה. לא רק בעניינים של דמי ביטוח. 

	מהנוסח שמונח, אני ראיתי אותו לראשונה עכשיו, אבל מהנוסח שמונח מצוין שיורשה לייצג יועץ מס מייצג אם הוא עבר את הבחינות. לפחות לפי הנוסח העדכני, לא מצוין לגבי מי, לא ברור בדיוק איפה ייקבעו נושאי הבחינות, הכללים. לנו מאוד מאוד חשוב, כפי שקיים היום, שמאחר ומדובר בנושאים כל כך רגישים שגם יש להם היבטים של גמלאות, שבנושאי הבחינות יהיו גם נושאים שבעצם יצטרכו להראות בקיאות וידע בנושאי ביטוח לאומי. אני לא יודעת איך זה ייכלל כאן, אבל לפחות התייעצות עם שר הרווחה בעניינים האלה. או שיהיה איזה שהוא - -



היו"ר מיכאל איתן:
	
	מה את מציעה? בסופו של דבר. 

נוגה רובינשטיין:

	אפשר אולי להציע - - -

משה בוטון:

	לא לדון בכלל עם ביטוח לאומי. למחוק - - -

ורד שהרבני:

	פשוט, בעניין הזה, אם יורשה שנגיע לאיזה שהוא נוסח מוסכם עם משרד המשפטים. 

היו"ר מיכאל איתן:
	
	מה זה עניינו של משרד האוצר כאן?

נוגה רובינשטיין:

	תלוי מי יהיה השר האחראי, כמובן. אבל אם - - 

היו"ר מיכאל איתן:
	
	עכשיו. בסיטואציה הקטנה הזאת. עכשיו, שהיא מדברת אתך ואומרת לך תשמעי, אנחנו רוצים להגיע אתכם להסדר. אז את אומרת, עם משרד האוצר.

נוגה רובינשטיין:

	לא, היא אומרת בהליך התקנת התקנות היא רוצה שתהיה התייעצות של שר הרווחה עם השר הרלבנטי. אם השר הרלבנטי זה שר האוצר, בהתייעצות עם שר האוצר, אם השר הרלבנטי הוא שר המשפטים – התייעצות עם שר המשפטים. תלוי פשוט מי יהיה השר האחראי.

היו"ר מיכאל איתן:
	
	אז מה את רוצה? עכשיו, את ביקשת, תדברי עם משרד המשפטים - - 

ורד שהרבני:

	ואם נדרש תיקון בנוסח אז אם ניתן לתקן.



היו"ר מיכאל איתן:
	
	על זה היא אמרה לך, צריכים - - אל תצחקו. אתם חושבים שזה שאלות סתם. זה בכלל לא שאלות סתם. 

משה בוטון:

	אני לא מתעסק בפוליטיקה.

היו"ר מיכאל איתן:
	
	אבל יש פה הרבה פוליטיקה גם סביב השולחן. תבין את זה. זה לא סתם. 

משה בוטון:

	בסדר. או.קיי. סליחה.

היו"ר מיכאל איתן:
	
	אני מדבר על שלב החקיקה כעת. אנחנו בשלב החקיקה. היא מבקשת תיקון בחקיקה. 

נוגה רובינשטיין:

	מכיוון לפי מה שאני מבינה, השר האחראי יהיה שר האוצר, והחקיקה תהיה בסמכות שר האוצר, שאנחנו בהתייעצות ממשלתית באים לתקן סעיף שנוגע גם להתייעצות שר עם שר אחר, והשר הרלבנטי הוא שר האוצר, נראה לי פשוט שנכון יותר שגם משרד האוצר יהיה מעורב בניסוח של הסעיף.

היו"ר מיכאל איתן:
	
	יש להם יועצים משפטיים, שיישבו פה ונגמור אתם את כל העניינים.

נוגה רובינשטיין:

	אלף, לי יש חובה להגיע לכאן.

היו"ר מיכאל איתן:
	
	אה. בסדר. הבנתי. טוב.

	בסדר. את כאן רק בגלל החובה, אז אני אדבר רק אתך. אז תהיי פה בגלל החובה. ככה את נותנת לי רושם כזה שזה בעצם מה שקורה כאן. שאת אומרת לי, תשמע, אנחנו כאן רק איזה מן... אנחנו פה, אבל מי שצריך לטפל בזה זה האוצר.

נוגה רובינשטיין:

	ממש לא. 

היו"ר מיכאל איתן:
	
	זה ככה המסר שקיבלתי.

נוגה רובינשטיין:

	אדוני אולי לא שמע את מה שאמרתי לוורד. מה שאמרתי לה, זה שאני חושבת שבהליך הזה צריך להיות מעורב גם משרד האוצר. לא אמרתי משרד המשפטים יהיה על תקן יועץ, משקיף, לא יבוא. 

היו"ר מיכאל איתן:
	
	אז איפה בוטון?  יצא. הוא אומר שבכלל אולי נמחוק את כל העניין של הביטוח הלאומי. 


ורד שהרבני:

	במצב הקיים,

היו"ר מיכאל איתן:
	
	הם מייצגים ביטוח לאומי. וזה עוזר לכם שיש מייצגים בביטוח לאומי?

ורד שהרבני:

	בפועל זה חלק מאוד נכבד מהמייצגים אצלנו. 

דני אלקיים:

	היום במערכת יש לנו קשר הדוק ורצוף עם לשכת יועצי המס ועם יועצי המס. הם עושים לנו עבודה טובה מאוד בייצוג של המבוטחים בפני הביטוח הלאומי. ואנחנו עובדים על פי תוכנות הייצוג של הביטוח הלאומי.

היו"ר מיכאל איתן:
	
	יש לכם תקנות ייצוג?



דני אלקיים:

	יש לנו תקנות ייצוג .

היו"ר מיכאל איתן:
	
	מאיפה הם יודעים את התקנות האלה?

דני אלקיים:

	אנחנו עושים להם בחינות.

היו"ר מיכאל איתן:
	
	אתם עושים להם בחינות?


דני אלקיים:

	עושים להם בחינות ליועצי המס, אחרי שמקבלים את תעודת יועץ המס. ועל פי התקנות, אחרי שאדם קיבל תעודת ייעוץ מס, על פי פקודת מס הכנסה, ומעוניין לייצג את המבוטחים בפני הזולת, 

היו"ר מיכאל איתן:
	
	הכל מופיע בחוק הזה?

דני אלקיים:

	כל זה לא מופיע - - 

היו"ר מיכאל איתן:
	
	זה לא מופיע. 

נוגה רובינשטיין:

	זה לא צריך להופיע. זה מופיע בהגדרה.


משה בוטון:

	אני דיברתי עם נציגי המוסד לביטוח לאומי. פשוט, במוסד לביטוח לאומי יש סעיף הסמכה שאומר ששר העבודה והרווחה רשאי לקבוע מי רשאי לייצג מבוטחים וחייבים בדמי ביטוח בפני המוסד לביטוח לאומי. וכתוב בחוק, רואה חשבון, עורך דין, וכל אדם אחר שהשר יקבע בתקנות, לפי תנאים שהוא יקבע. השר קבע תקנות ואמר, אדם אחר זה מי שיועץ מס, אבל נוסף לזה הוא עבר בחינות, שיש לו בקיאות מסוימת בביטוח לאומי. ואני מציע להשאיר את הנושא הזה, ולמחוק את ביטוח לאומי מכאן בכלל. מפני שיש להם הסדר נפרד, אולי יהיה להם בחינות אחרות, שונות. אני חושב שאנחנו לא צריכים לסבך את החוק הזה של יועצי מס, ולהכניס גם חוק ביטוח, וגם מבוטחים וגם הכל. העניין של ייצוג בפני המוסד לביטוח לאומי יש לו הסדר חקיקתי נפרד בחוק הביטוח הלאומי. 

	ולכן, אם נמחק את המילים שחוק מס זה כולל חוק ביטוח לאומי, אגב, שביטוח לאומי זה לא מס, זה פותר את כל הבעיה.


היו"ר מיכאל איתן:
	
	מה אומרים יועצי המס?

סיגל אבירם:

	קודם כל, אני רוצה להסביר את המצב הקיים היום, כי נראה לי שיש פה איזו שהיא אי הבנה לגבי המצב היום.

היו"ר מיכאל איתן:
	
	אבל הסבירו לנו את המצב.

סיגל אבירם:

	היום בחוק הביטוח הלאומי יכול לייצג באופן אוטומטי ללא בחינות נוספות רואה חשבון ועורך דין. ואחר שרוצה לייצג, כמו יועץ מס למשל, צריך לעבור בחינה מסוימת. נכון? עכשיו, הסיבה שנאמר לנו במשך כל השנים שזה המצב כך, זה משום שאנחנו בחקיקה נפרדת, אין לנו חוק רגיל אלא בתוך פקודת מס הכנסה, ולכן. במשך שנים נאמר לנו שברגע שיהיה לנו חוק נפרד לא נצטרך לעבור - - 

היו"ר מיכאל איתן:
	
	גבירתי, עם כל הכבוד, זו לא התשובה. התשובה היא שכדי לקבל רשיון לעריכת דין בן אדם עובד, צריך ללמוד ארבע או חמש שנים. רואה חשבון שלוש או ארבע שנים.  בין שאר הנושאים שהם במסלול לפחות של הלימודים, אולי לא מכוון לכולם – 

קריאה:

	הפוך – 

היו"ר מיכאל איתן:
	
	בסדר. הפוך. אז יש דיני עבודה וביטוח לאומי בתוך מסלול הלימודים. אני לא יודע אם זה חובה לגבי כולם, אבל לפחות חלק. וגם הכלים שהם במשך תקופת לימודיהם מקבלים, מאפשרים להם גם ללא הכשרה מיוחדת לקחת את תקנות הביטוח הלאומי, ללמוד אותן, ולהכשיר את עצמם פרק זמן קצר. לא כך הם פני הדברים לגבי אנשים שהם יועצי מס. שהם לומדים – כמה זמן לוקח הקורס? שנה סטאז', והם כבר יוצאים לדרך. אז כאן יש גם כאלה שרוצים שמועמדים לא יעשו בחינות, חלק מהם, בכלל. אז איפה הם ילמדו את תקנות הביטוח הלאומי?

	אנחנו לא מייצרים כעת מקצוע שווה ערך לרואה חשבון ועורכי דין. אנחנו מסדירים איזה שהם מסלולים לגבי אנשים שעברו הכשרה ספציפית לצורכי ייצוג במס הכנסה וביטוח לאומי. הם צריכים ללמוד את זה ולקבל תעודה שהם עברו את הלימודים. 

עכשיו, משה אומר, בואו נסדיר בחוק את הייצוג בפני מס הכנסה, ובפני ביטוח לאומי שיישאר הלאה כמו שהוא היום לפי התקנות. הגישה השניה אומרת – לא. כמו שאנחנו מסדירים בחוק את מס הכנסה, נסדיר גם בחוק את הביטוח הלאומי. אלה שתי האפשרויות שיש לפנינו. 

סיגל אבירם:

	התשובה שאני יכולה לענות לך היא רק התשובה המשפטית שיגידו פה המשפטנים. אם בתוך החוק הספציפי הזה לא יוסדר העניין של ביטוח לאומי, האם עדיין נוכל לייצג בביטוח הלאומי?


משה בוטון:

	בודאי.

היו"ר מיכאל איתן:
	
	על פי התקנות. 


משה בוטון:

	יש הסמכה מפורשת בחוק. אני הייתי היועץ המשפטי של ביטוח לאומי. יש להם הסמכה בחוק, כפי שאת אמרת בצדק. כל אדם אחר ייקבע בתקנות לפי תנאים. ויש שם יועץ מס שעבר בחינות מתאימות לביטוח לאומי דווקא. אדרבא, כתוב בחוק עצמו גם ידיד קרוב. את יודעת? ידיד קרוב יכול לייצג. והוא לא צריך לעבור בחינות בכלל הידיד הקרוב הזה. נו, אז ?

סיגל אבירם:

	כל הסיפור של המאכרים עם בנק הפועלים זה היה ידיד קרוב.

משה בוטון:

	אז יש להם. אבל זה חוק הביטוח הלאומי פרופר.


ורד שהרבני:

	אכן באמת, כמו שאמרתי, אנחנו לא חוק מס. אני מעלה פה איזה שהוא קושי שצריך לקחת אותו בחשבון. יכול להיות שבאמת לא צריך להכניס את חוק הביטוח הלאומי, ועדיין יועצי מס, מתוקף ההסדרה שקיימת היום, יוכלו לייצג. יש פה חשש מסוים, שזה גם באמת אני מפנה ליועץ המשפטי, יש פה חשש מסוים, מאחר ומסדירים פה את יועצי מס מייצגים, מסדירים פה את הייצוג –

משה בוטון:

בפני רשויות מס. אתם לא רשות מס.

ורד שהרבני:

	או.קיי. בפני הרשויות מס.  אני חוששת שיבואו ואם אנחנו נרצה להחיל את הכללים, אם זה המשמעת ואם זה הכללים באמת – 

משה בוטון:

	את רוצה להחיל את כל המשמעת והקוד עליכם?

ורד שהרבני:

	זה חקיקת משנה. 

משה בוטון:

	לא צריכים משמעת ולא כלום לדברים האלה. אני לא מבין.

דני אלקיים:

	אני יכול להגיד שבתקנות אצלנו יועץ מס שנפסל על סעיף מהפקודה, נפסל גם אצלנו אוטומטית.


משה בוטון:

	בסדר. זה יישאר אותו הדבר.

ורד שהרבני:

	אבל היום לא קיימת הפקודה. יש את החוק הזה.

משה בוטון:

	יהיה אותו הדבר. מי שנפסל לפי זה, מי שנפסל לפי חוק יועצי מס מייצגים   --- החוק שלהם קובע מי רשאי לייצג בפני המוסד לביטוח לאומי - -

נוגה רובינשטיין:

	אבל אני אומרת לך שכל ההסדרה   - -

משה בוטון:

	אבל מותר בחקיקת משנה לקבוע גם שמי שנפסל לפי חוק זה לא יוכל לייצג לפי חוק אחר.

נוגה רובינשטיין:

	זה לא נכון.

סיגל אבירם:

	מטפלים במבוטחים בדיוק כמו שמטפלים במיעוטים - - 

משה בוטון:

	לפי זה, מה שביקש ביטוח לאומי, זה שכאן, בחוק הזה, אנחנו נכתוב שהבחינות שהם יהיו חייבים לעבור יהיו גם בתיאום משרד העבודה והרווחה, כי יהיו גם נושאים של ביטוח לאומי.

סיגל אבירם:

	אני לא רואה בזה שום דבר פסול.  אבל בפועל מי שמייצג עושה את אותה פעולה - - -

היו"ר מיכאל איתן:
	
	למה אתם עדיין - -

משה בוטון:

	אז שיכתבו יועץ מס בתקנות כמו שכתוב עכשיו - - 

היו"ר מיכאל איתן:
	
	רגע אחד. למה אתם עדיין בכל אופן, תתמצתי לי את העמדה שלך. למה אתם צריכים את זה בחקיקה כאן. למה התקנות שהתקנתם הן לא מספיקות.

ורד שהרבני:

	אלף, קיים קושי משפטי להחיל את ההוראות האלה.

היו"ר מיכאל איתן:
	
	איזה הוראות?

ורד שהרבני:

	ההוראות של המשמעת. ההוראות של - -

היו"ר מיכאל איתן:
	
	מה אכפת לכם משמעת?

ורד שהרבני:

	כי אדם שמייצג כלפינו וסורח, נקרא לזה, או עושה מעשים, אנחנו רוצים - --

היו"ר מיכאל איתן:
	
	סליחה. אתם יש לכם מערכת עצמאית שאתם קבעתם לעצמכם נוהלים איך אנשים צריכים לייצג בפני ביטוח לאומי.

ורד שהרבני:

	נכון.

היו"ר מיכאל איתן:
	
	מה אכפת לי, תכתבו שם שכל מי שלא בא עם עניבה פפיון לא יכול לייצג, ומי ששלוש פעמים לא בא ישללו ממנו את זכות הייצוג. תכתבו לכם אתם מה שאתם רוצים. אני מפריע לך?

ורד שהרבני:

	חלילה.

היו"ר מיכאל איתן:
	
	למה לא כתבתם עד היום?

ורד שהרבני:

	כתבנו.

היו"ר מיכאל איתן:
	
	אז מה שכתבתם ימשיך הלאה להיות. מה אכפת לך מה אני כותב כאן בכללים?

ורד שהרבני:

	כי אני מעלה, וזה משהו ששוב, מועלית פה בעיה משפטית, שיכול - -

היו"ר מיכאל איתן:
	
	מה הבעיה?

ורד שהרבני:

	יכול להיות שאנחנו בתקנות לא נוכל לכתוב - -

היו"ר מיכאל איתן:
	
	גבירתי, יש לי שאלה אלייך:  אין היום מס הכנסה. עכשיו, שר האוצר בהשפעת חבר הכנסת גפני, החליט לבטל את מס הכנסה. אין מס הכנסה. נגמר. אין יותר מס הכנסה. יש רק ביטוח לאומי.

ורד שהרבני:

	אם יש ביטוח לאומי אין לי בעיה.

היו"ר מיכאל איתן:
	
	אין לך בעיה. תתעסקי עם ביטוח לאומי. מה את רוצה? מה אכפת לך מה יש כאן בתקנות? משה אומר, ההצעה שלו, הוא אומר: אתם, יש לכם מערכת שלכם אוטונומית. תקבעו לכם מה שאתם רוצים. אתם רוצים להכיר ביועצי מס – תכירו. אתם לא רוצים – תגידו הם ככל האדם. אתם רוצים לקבוע תנאים – תקבעו תנאים.  אתם רוצים לקבוע משמעת – תקבעו משמעת. תעשו מה אתם רוצים. עזבו את החוק הזה.

ורד שהרבני:

	השאלה אם אנחנו יכולים לקבוע בחקיקת משנה משהו שהוא מנוגד, לא מנוגד, אבל - -

היו"ר מיכאל איתן:
	
	זה לא רלבנטי בכלל לחוק הזה. זה לא יהיה רלבנטי לחוק. לא יהיה כתוב כאן "ומוסמך להופיע בפני ביטוח לאומי". אנחנו מבטלים את זה. מהחוק הזה הוא לא מוסמך להופיע בפני ביטוח לאומי. כעת תגידי לי, כתוב כאן גם אם הוא יכול להיות יועץ של "הבימה" או של "הקאמרי"? ה"קאמרי" ו"הבימה" יקבעו קריטריונים, ואז הוא יהיה או לא יהיה. מה זה שייך עכשיו? אם אנחנו מוחקים מפה את הביטוח הלאומי, תעזבי. אתם תסדירו - - 

נוגה רובינשטיין:

	אפשר? יש משמעות למהות ההסדרה. נכון שהם יכולים להסדיר בחקיקת משנה, אבל הם לא יכולים להסדיר כל דבר בחקיקת משנה. המחוקק בא כאן ומביע את דעתו שיש נושאים מסוימים שצריכים להיקבע בחקיקה ראשית. מעבר לזה, יש את הפן המשפטי, שיש כאן סעיפים שקשורים למשמעת, זה קשור לעיסוק. 


היו"ר מיכאל איתן:
	
	אבל אני לא - - 

נוגה רובינשטיין:

	אני מבינה. אבל תן לי עוד שנייה, אני מסיימת. מכיוון שבמקום אחד המחוקק בא והביע דעתו שבנושאים מסוימים חייבת להיות חקיקה ראשית, וזה ההסדרה הנכונה. היא אומרת לך, אני בביטוח לאומי, כשאני אבוא להסדיר את העיסוק של יועצי המס, אני לא אוכל לקבוע בתקנות משנה דברים שהמחוקק הביע את דעתו. יהיה לי קושי לקבוע ולהגן על זה אחר כך משפטית.

היו"ר מיכאל איתן:
	
	מי אמר את זה? מאיפה את ממציאה דברים כאלה? תגידי לי, מי המציא לך את זה? את ממציאה פה דברים.

נוגה רובינשטיין:

	אני ממציאה כאן דברים?

	אז אתה טועה. תסלח לי, עם כל הכבוד, אתה טועה. 

היו"ר מיכאל איתן:
	
	אז אני מוכן להתייעץ. תגידי לי במה אני טועה.

נוגה רובינטשיין:

	בוא אני אסביר לך. למשל, יש כאן הוראות מסוימות שמאפשרות שלילת עיסוק של אדם בייצוג. להם יש הוראות מקבילות - - 

היו"ר מיכאל איתן:
	
	רגע. רגע. יש כאן הוראות שמגבילות את הייצוג בפני מס הכנסה. זה מה שתגידי.

נוגה רובינשטיין:

	לא, מאפשרות שלילת ייצוג במקרים מסוימים של עבירות משמעת, למשל.

היו"ר מיכאל איתן:
	
	בפני מס הכנסה.

נוגה רובינשטיין:

	נכון. עכשיו, היא אומרת לך: את אותה הוראה בדיוק אני רוצה שיהיה לי בתקנות.

היו"ר מיכאל איתן:
	
	נו. או.קיי.?

נוגה רובינשטיין:

	עכשיו בוא אני אסביר לך מה הקושי של זה. לאו דווקא בגלל החקיקה הראשית הקיימת, אבל גם בגלל זה. יש כאן סוגיות שקשורות לעיסוק. רצוי שהסוגיות האלה  -  -


היו"ר מיכאל איתן:
	
	תגידי לי, מותר לו לקבל, אחד שהושעה מלהיות מייצג מס, מותר לו לקבל רשיון למונית?

נוגה רובינשטיין:

	כן.

היו"ר מיכאל איתן:
	
	מי אמר?

נוגה רובינשטיין:

	למה לא?

היו"ר מיכאל איתן:
	
	אם שר התחבורה יתקין תקנות - - -

נוגה רובינשטיין:

	כי פקודת התעבורה קובעת בסעיף חמש עשרה אולי, איך מחלקים רשיונות.

היו"ר מיכאל איתן:
	
	וחוק ביטוח לאומי קובע באותה מידה בדיוק מי רשאי על פי התקנות לייצג.

נוגה רובינשטיין:

	מותר לפי התקנות של ביטוח לאומי לקבוע בית דין למשמעת, מה שיש כאן בחקיקה ראשית, שיהיה בתקנות שלו?

היו"ר מיכאל איתן:
	
	אז שהם יעשו. יעשו לעצמם בית דין. הם לא רוצים.

נוגה רובינשטיין:

	שניה. הם רוצים.


היו"ר מיכאל איתן:
	
	הם רוצים?  שיביאו בחוק ביטוח לאומי, שיהיה כתוב שמה, כל מייצג שיהיה בית דין.

נוגה רובינשטיין:

	אז זה מה שאני אומרת לך. אני אצטרך לעשות בשביל זה חקיקה ראשית - - -

היו"ר מיכאל איתן:
	
	יעשו. עוד היום. מה חדש היום כאן?

נוגה רובינשטיין:

	אני רק מסבירה לך מה הקושי המשפטי.

היו"ר מיכאל איתן:
	
	אוי, נוגה. אין כאן שום קושי משפטי.

	סליחה. לא שכנעת אותי. בעיני אין כאן שום קושי משפטי. יש כאן ערבוב תחומים. זה מה שיש כאן. אתם רוצים, בהזדמנות החגיגית הזאת, שפושקין מת ועושים לו אנדרטה, להביא את סטלין קורא בספר של פושקין. 

	אנחנו מדברים כעת על מס הכנסה ועל ייצוג מס בפני מס הכנסה. יש גם ביטוח לאומי וייצוג בפני ביטוח לאומי. יכולות להיות שתי גישות עכשיו. והגישה שלך היא הפוכה לגישה של באת כוחו של היועץ המשפטי לממשלה, דידי לחמן מסר. היא בדיוק הפוכה.

נוגה רובינשטיין:

	שניה. אני יודעת בדיוק למה אתה אומר.

היו"ר מיכאל איתן:
	
	נכון.

נוגה רובינשטיין

	וזה לא נכון. 

היו"ר מיכאל איתן:
	
	זה בדיוק הפוך.

נוגה רובינשטיין

	מכיוון שאני לא אומרת שצריך להסדיר את העיסוק אבל - - -


היו"ר מיכאל איתן:
	
	את מסדירה את העיסוק.

נוגה רובינשטיין:

	אבל אם אתה רוצה כן להסדיר, אם הם רוצים ביטוח לאומי מתכוונים להסדיר - - 

היו"ר מיכאל איתן:
	
	שיסדירו. אף אחד לא מפריע להם.

	תפרידי בין הדבקים. הם יכולים מחר לקבוע שכל יועץ מס רשאי להופיע בפניהם וכל דין שחל על פי החוק הזה יחול גם בקשר להופעה שלהם.

נוגה רובינשטיין:

	מאה אחוז. זה חקיקה ראשית.

היו"ר מיכאל איתן:
	
	זה פריבילגיה שלהם.

נוגה רובינשטיין:

	זה חקיקה ראשית.

היו"ר מיכאל איתן:
	
	הם יכולים לכתוב. הם יחליטו שיועצי מס, מי שיועץ מס לא יכול להופיע בפני הביטוח הלאומי. הם יכתבו מה שהם רוצים. אם זה יהיה, יעמוד בחופש העיסוק, לא יעמוד בחופש העיסוק – זה בעיה שלהם.



נוגה רובינשטיין:

	אבל זה בדיוק מה שהיא שאלה אותך. זה בדיוק השאלה שהיא הביאה בפני הוועדה. היא אמרה, אם אני רוצה לעשות את זה בתקנות, אני אוכל? אז אני אומרת, שמבחינה משפטית - - 

היו"ר מיכאל איתן:
	
	אם יהיה לה חוק מסמיך היא תוכל. מה זה היא לא תוכל? אין לה חוק מסמיך. שתחוקק את החוק המסמיך. זה לא שייך אלינו עכשיו.

נוגה רובינשטיין:

	זה בדיוק מה שהיא שאלה אותך אבל.


היו"ר מיכאל איתן:
	
	אבל זה מה שאני עונה לה. היא פועלת ללא קשר לחוק הזה. זה שעכשיו אנחנו מחוקקים חוק ומסדירים את העניין של מייצגי מס בפני מס הכנסה, אנחנו עדיין לא מסדירים את כל מקצוע יועצי המס. בבוא העת, בשעה טובה, יחליטו שזה מקצוע, יוסיפו לו תחומים, יגידו מה כן ואיך מסדירים את המקצוע – נעשה חוק. אבל זה מה שדידי אמרה. עכשיו את בדיוק הפוך. את רוצה עכשיו להוסיף ביטוח לאומי. אחר כך את רוצה - - -

נוגה רובינשטיין:

	לא, זה קיים היום בהצעת החוק. זה קיים היום.

היו"ר מיכאל איתן:
	
	אבל בהצעת החוק זה קיים, אבל אנחנו רוצים להוריד את זה.

נוגה רובינשטיין:

	אז או.קיי. בא כאן השינוי. היום היא שואלת אותך מה משמעות השינוי.

היו"ר מיכאל איתן:
	
	משמעות השינוי זה קבלת המלצתה של דידי לחמן מסר לא להסדיר את כל המקצוע כרגע, אלא לטפל כרגע - - 

נוגה רובינשטיין:

	אז לקחת את ההמלצה שלה, לא עשית בה את השימוש הממליץ לאור מה שאומרת נציגת - - 

היו"ר מיכאל איתן:
	
	עם כל הכבוד, אני מבקש, עם כל הכבוד, אני חושב שאת טועה בעניין הזה. אני לא יכול להבין את ההיגיון שיש מאחורי הטענות שלך. אני יכול לקבל רק דבר אחד: שתבואי אלי ותגידי לי בכנות, תשמע, אני רוצה להרחיב את תחום ההסדרה של יועצי המס. אם לא, אז את לא עקבית. אם את לא רוצה להרחיב את תחום ההסדרה של יועצי המס, אז את צריכה לצאת בגישה שמציע משה בוטון. ומשה בוטון אומר, יש הרבה מקצועות. ובהרבה מקצועות יש גם התניות לגבי היכולת להתעסק במקצוע. וכל מקצוע בפני עצמו עומד. ואם אני עכשיו מטפל בייצוג בפני מס הכנסה, אני לא אומר שאותו אדם שיש לו רשיון לייצג בפני מס הכנסה לא יכול לייצג בפני ביטוח לאומי, ולא יכול להיות גם במקצועות אחרים - - 

היו"ר מיכאל איתן:
	
	אבל זה לא מה שהיא שאלה אותך.

נוגה רובינשטיין:

	היא רק שאלה אותך אם ההגדרה שלי תצטרך להיות בפעם הבאה בחקיקת משנה או חקיקה ראשית.


משה בוטון:

	שהיא תחליט.

היו"ר מיכאל איתן:
	
	שהיא תחליט. זה לא קשור אליה.

היו"ר מיכאל איתן:
	
	אם אנחנו מורידים זה לא קשור אליה.

נוגה רובינשטיין:

	עם כל הכבוד, זכותה לשאול את היועץ המשפטי שמבקש כאן לראות את הביטוח הלאומי, מה ההשלכה המשפטית. 

משה בוטון:

	ההשלכה היא פשוטה. אם היא רוצה לדעת אם מותר לה לעשות בתקנות או בחקיקה ראשית, היא תתייעץ עם מה שמוסמך במשרד המשפטים, יציעו לה אם היא לא יודעת בעצמה מה, ואז יחליטו אם ילכו בחקיקה ראשית.

נוגה רובינשטיין:

	זה מה שעניתי לה. זה בדיוק השאלה שלגביה התייחסתי. היא אמרה שיש בעייתיות בהגדרה בחקיקת משנה.

משה בוטון:

	אז תסדירי בחקיקה ראשית.

איתן צחור:

	יש פה גם אי הבנה לגבי הנוסח - - 



היו"ר מיכאל איתן:
	
	אם אתם רוצים עכשיו לתפוס  - - -

נוגה רובינשטיין:

	אני לא מבקשת להסדיר את זה לגבי ביטוח לאומי. אני התייחסתי לשאלה המשפטית האם זה צריך חקיקה ראשית.


היו"ר מיכאל איתן:
	
	את בסדר. אם אתם רוצים עכשיו בהזדמנות הזאת להוסיף, אני לא מתנגד, שיוסיפו. אני לא מתנגד שעכשיו יוסיפו ונסדיר גם את כל העניין של הביטוח הלאומי. אבל אז באמת צריך לשבת ולחשוב מה אנחנו עושים כאן, שכל מה שקיים כאן יתאים לייצוג בפני ביטוח לאומי. תחשבו מה אתם רוצים. אני לא יודע. זה גם הם צריכים לחשוב. יועצי המס. יש לזה יתרונות ויש לזה חסרונות. אני חושב שאם אני הייתי במקומם הייתי רוצה שזה יהיה בפנים.

איתן צחור:

	יש פה טעות סמנטית בחוק. כתוב פה: רשאי לייצג נישום לפי הפקודה. ביטוח לאומי. זאת אומרת, בכל מקרה, אתה חייב לתקן את הביטוח הלאומי ולהפנות לחוק החדש.

	ביטוח לאומי מפנה לפקודה. הפקודה לא תהיה קיימת יותר. 

משה בוטון:

	הם יתקנו את החוק.

איתן צחור:

	לא, אבל היא מסדירה באופן מאוד פשוטה, משפטית. אתה מסדיר היום חוק מאלף עד תו, החוק הזה יחול על יועצי המס. אגב, ביטוח לאומי כשחוקקו את זה בזמנו זה לא היה מס. היום כמעט ואין הבדל. יש כבר מס.

היו"ר מיכאל איתן:
	
	נכון. אז  תחליט. אבל תן לי. תסלח לי. עם כל הכבוד. תעצור שנייה. קודם כל, לפני שאתה מצטט את זה, אנחנו צריכים להגיע להכרעה מה אנחנו רוצים. האם אנחנו רוצים שנושא יועצי המס ייכנס בהזדמנות החגיגית הזאת, שאנחנו עכשיו מטפלים בנושא, להרחיב אותו ולהגיד: מהיום ולהבא, יועץ מס, לפי הצעת החוק הזאת, זה אדם שאנחנו מסדירים את עבודתו מול ביטוח לאומי ומס הכנסה, או ביטוח לאומי לא נכלל בהסדרה. דבר ראשון את זה צריך להחליט.

משה גפני:

	למה בעצם לא? 

היו"ר מיכאל איתן:
	
	אני לא יודע. כי יש גישה לכאן ולכאן. למה לא? כי אם אנחנו מסדירים כרגע את החוק, ואנחנו מטפלים רק מול מס הכנסה, זה דבר אחד. אם אנחנו מסדירים כאן גם את ההופעה בפני ביטוח לאומי, אנחנו צריכים לבדוק שכל ההוראות שאנחנו שמים פה עומדות בקנה אחד עם כללי המשחק שהם קבעו לעצמם, בלי קשר עד היום. הם קבעו לעצמם כל מיני כללי משחק אחרים. לא בהכרח טובים. ואז אנחנו צריכים לקחת את כללי המשחק שלהם, ולייבא אותם לתוך החוק הזה, ולראות שהם עובדים, לעבוד אחד אחד, ולהסדיר.

משה גפני:

	למה אי אפשר בחקיקת המשנה?


היו"ר מיכאל איתן:
	
	הם לא יוכלו. כי כאן כבר יהיה חוק. אבל אי אפשר. הם לא יכולים. ברגע שהם אומרים, תראה, סתם אני אתן לך דוגמה. נגיד שהם אומרים שמותר למייצג מס גם לייצג בפני ביטוח לאומי. אבל אצלם בתקנות יהיה כתוב שמייצג מס שרימה את ביטוח לאומי עונשו שלוש שנות מאסר. וכאן כתוב בחוק שדינו רק חודשיים מאסר. מה יעשו? 

משה גפני:

	חודשיים.

היו"ר מיכאל איתן:
	
	אז הם רוצים שתתאים. אז זה מה שהם אומרים. בוא תעשה את זה. אתה לא יכול להשאיר שני סוגים של הסדרה. הם מסדירים דרך הביטוח הלאומי. אתה רוצה להסדיר פה. אז או שאתה מפריד ואומר, מה שהם הסדירו, שילך לפי הכללים שלהם. ואנחנו מסדירים פה מס הכנסה, וזה יסדיר להם את המס הכנסה. או שאתה אומר, אני אסדיר פה גם מס הכנסה וגם ביטוח לאומי. אז הם אומרים, בוא, נביא לך את כל ההוראות שלנו, נקיים על זה דיון.

ורד שהרבני:

	אדוני, תמצת בדיוק את מה שאנחנו אומרים.

משה גפני:

	לכם יש בעיה עם החוק הזה, שהנושאים שלכם יותאמו לפי החוק הזה?

ורד שהרבני:

	אנחנו בדיוק, כמו שאדוני אמר, אנחנו צריכים, או שבאמת מוציאים אותנו, ואז עולה השאלה אם - - -אנחנו רוצים שזה יותאם. בעניין הזה אנחנו רוצים לאמץ את הכללים שהוסדרו בעניינים האלה. אין לנו - - -

משה גפני:

	אני שואל, האם לביטוח הלאומי יש בעיה האם החוק הזה חל גם על הביטוח הלאומי. על פי התקנות שלכם, האם יש סתירות שמבחינתכם - - -

היו"ר מיכאל איתן:
	
	נקרא אותם וניישב את זה. 

משה גפני:

	אין בעיה.

היו"ר מיכאל איתן:
	
	זה האלטרנטיבה. צריך להחליט קודם. 


דני אלקיים:

	לנו אין בעיה שכל הכללים שקיימים הן בתקנות של הייצוג כלפינו, אנשי המס, יכנסו היום בחוק החדש. אין לנו בעיה.


היו"ר מיכאל איתן:
	
	השאלה הפוכה. אם הכללים שישנם פה לא מספקים אתכם.

דני אלקיים:

	לא מספקים.

היו"ר מיכאל איתן:
	
	לא מספקים.

ורד שהרבני:

	האמת היא, העיקר הבחינות, שאר התנאים אנחנו יכולים -- -

היו"ר מיכאל איתן:
	
	רגע, אנחנו לא יכולים בצורה כזאת. 

דני אלקיים:

	פשוט, לא מספקים. מה שחסר פה זה הנושא הזה של הבחינות. הבחינות. היום יש בחינות של יועצי מס בנושא חוק - - -

היו"ר מיכאל איתן:
	
	אבל אני מדבר כרגע על כללי המשמעת.

דני אלקיים:

	לא, לא. אין לנו בעיה עם כללי המשמעת. 

היו"ר מיכאל איתן:
	
	רק אתם רוצים להכניס את הבחינות.

דני אלקיים:

	בדיוק. 

משה גפני:

	מה אתם מבקשים בבחינות? מה לפי הכללים שלכם?

דני אלקיים:

	חוק הביטוח הלאומי והתקנות. שהיועץ מס יכול לייצג את המבוטח בפנינו, בפני הביטוח הלאומי, 

משה גפני:

	אתם דורשים בחינות - -

דני אלקיים:

	בחינות. יש לנו בחינות. 

משה גפני:

	רגע, רגע, שנייה. אני בקושי מבין כשמדבר איש אחד.  רק הבחינות.

דני אלקיים:

	רק הבחינות.

משה גפני:

	אז זה בסדר. אז אפשר - - 

היו"ר מיכאל איתן:
	
	לא בסדר. אז מה שבסדר יהפוך עכשיו. אתה צריך להחליט עוד החלטה. האם אתה מכיר במתן תעודה לאדם שהוא יועץ מס, אם הוא עבר בהצלחה את הבחינות לפני מס הכנסה, ולא עבר בהצלחה בפני ביטוח לאומי.

משה גפני:

	אז הוא לא יקבל תעודה.

היו"ר מיכאל איתן:
	
	לא. יש שני מצבים. יכול להיות מצב שאז אתה אומר: טוב, הוא עבר מול אלה ולא מול אלה, אז הוא ייצג רק פה. ואתה יכול להגיד, אם הוא עבר רק את זה ולא עבר את זה, אז הוא בכלל לא מייצג מס. ואם הוא נכשל בביטוח לאומי והצליח במס הכנסה?

משה גפני:

	לא. לא יקבל.

היו"ר מיכאל איתן:
	
	לא יקבל בכלל?

משה גפני:

	למה? מכיוון שביטוח לאומי היום הוא מס לכל דבר ועניין.

משה בוטון:

	רעיונית זה מס. אבל משפטית זה לא מס. זה דמי ביטוח.

היו"ר מיכאל איתן:
	
	אבל אז יכול מישהו לבוא ולהגיד שאתה מגביל את חופש העיסוק שלא לצורך. 

	כי אתה אומר, הבן אדם מיומן לעבוד מול מס הכנסה, ועד היום הוא יכול היה לעבוד מול מס הכנסה, אבל הוא לא היה עובד מול ביטוח לאומי, כי הוא לא עבר ביטוח לאומי, והיום אתה מכריח אותו גם לעבור ביטוח לאומי, והוא לא יוכל גם לעבוד במס הכנסה, למרות שאת מס הכנסה הוא עבר בהצלחה רבה. השאלה אם לא מגבילים כאן את חופש העיסוק יותר מדי.



עופר מנירב:

	זה לא עניין שלי, אבל זה מגביל את כל אלה שפורשים ממס הכנסה אחר כך שהוא לא יוכל לייצג.

היו"ר מיכאל איתן:
	
	אבל זה לא בעיה שלנו, לעודד אותנו דווקא לתמוך בזה.

משה גפני:

	את זה נשאיר עכשיו.

עופר מנירב:

	אני יכול להציע הצעה פשוטה, זה יפתור את הבעיה. אתה חייב להתייחס בחוק הנוכחי. בחוק הנוכחי תקבע הוראת הסמכה, בין... חוק ביטוח לאומי, ובזה נגמר העניין.

היו"ר מיכאל איתן:
	
	מה לעשות?

עופר מנירב:

	פה תכתוב סעיף הסמכה, שמסמיך את ממונה הביטוח הלאומי לקבוע בתקנות.... זה החוק שמסדיר. זה החוק שמסדיר.

היו"ר מיכאל איתן:
	
	אני לא מבין. איך פתרת את הבעיה בזה שאתה מעביר את הבעיה לביטוח הלאומי שהם יחליטו במקומנו?

עופר מנירב:

	לא. מסמיך אותם פה. בחוק הזה.

היו"ר מיכאל איתן:
	
	אני שואל אותך מה לעשות. קודם אנחנו צריכים להחליט.

עופר מנירב:

	ממילא אם אתה לא החלטת שום דבר בחוק הזה לגבי הבחינות. 

היו"ר מיכאל איתן:
	
	אבל מישהו יצטרך להחליט.



עופר מנירב:

	אז בתקנות.

היו"ר מיכאל איתן:
	
	מה זה משנה? אבל בתקנות מישהו יצטרך להחליט?

עופר מנירב:

	כן.

היו"ר מיכאל איתן:
	
	מה הוא יחליט? אני לא יודע. כשאני בחוק לא יודע הוא יחליט בתקנות?

עופר מנירב:

	הוא יחליט שהביטוח הלאומי ייכלל במסגרת הבחינות, ואת סוג הבחינות, וטיב הבחינות.

היו"ר מיכאל איתן:
	
	אז אני חוזר ושואל. האם אדם שאנחנו מסדירים אותו בחוק כאן כמייצג מס - - -

עופר מנירב:

	אין ספק. אם הוא לא עובר את הבחינה של ביטוח לאומי הוא לא יכול להיות יועץ מס, כי היום ביטוח לאומי - - -


היו"ר מיכאל איתן:
	
	רגע. אבל הוא לא יכול להיות יועץ מס גם בפני מס הכנסה? אדוני.

עופר מנירב:

	זה המציאות היום. זה המציאות.

היו"ר מיכאל איתן:
	
	אתה מדבר אתו? אותו אתה פוגש גם אחרי הצהרים.  השאלה היא אם אדם יכול להיות מייצג מס בפני מס הכנסה, ואין לו אישורי ביטוח לאומי.

נוגה רובינשטיין:

	כן.

משה בוטון:

	כן. בטח.

היו"ר מיכאל איתן:
	
	זה המציאות היום.  זה המצב היום. אם אחרי החוק אתם רוצים שזה יהיה.

קריאות:

	כן.

דני אלקיים:

	אני מציע להשאיר את המצב הקיים. מה הכוונה? הרי אדם לא יכול לייצג את המוסד אם הוא יועץ מס, אילולא עבר את הבחינות. 


היו"ר מיכאל איתן:
	
	של ביטוח לאומי.

דני אלקיים:

	נכון. אבל אני בא ואומר ככה: אם מחר הוא הופך להיות אדם שעושה בחינה גם של מסים וגם של ביטוח לאומי. אם הוא עבר את המסים ולא עבר את ביטוח לאומי, ימשיך לייצג כמו שהיום הוא יכול לעשות, את מס הכנסה בלבד, ולא יוכל לייצג את ביטוח לאומי, כי הוא לא עבר את הבחינות. 

אבל אם הוא לא עבר את הבחינה של פקודת מסים - - -


היו"ר מיכאל איתן:
	
אם אני מקבל את הגישה שלך, אדוני, אני מפריד. אני לא צריך את זה בתוכו. זה מה שאתה אומר לי?

דני אלקיים:

	לא. אתה יכול להשאיר באותו חוק, 

היו"ר מיכאל איתן:
	
	איך?

דני אלקיים:

	כי היום המצב, הוא לא יכול בכלל לגשת לבחינות של ביטוח לאומי מבלי שעבר קודם כל את הבחינות של מס הכנסה. זה מה שאני בא להגיד.

היו"ר מיכאל איתן:
	
	אני מסכים עם מה שאתה אומר. אבל זה לא שייך לחוק הזה. זה שייך לביטוח לאומי. אתה אומר, בחוק של ביטוח לאומי, סוגי המקצועות האלה יכולים לייצג, מתוקף קבלת התעודה שלהם: עורכי דין, רואי חשבון. יש מקצוע נוסף, שמותר לו לגשת לבחינות מיד, זה יועצי מס. אחרי שהוסמך כיועץ מס. הוא יכול לגשת לבחינות במישרין. כל שאר עם ישראל, או שהוא לא יכול בכלל, או שהוא ידיד קרוב אז הוא כן יכול.

דני אלקיים:

	ידיד קרוב עם יפויי כוח.

היו"ר מיכאל איתן:
	
	אז אלה הקטגוריות. כל השאר לא יכולים לייצג אף אחד.

דני אלקיים:

	אמת.

היו"ר מיכאל איתן:
	
	יפה. זה אתם קבעתם לעצמכם. החוק הזה, אתם לא צריכים את החוק הזה. החוק הזה עכשיו יטפל, אולי אתם צריכים לשנות שמה שזה יהיה לא לפי הפקודה, אבל זה לא משנה. זה תיקון טכני שאתם תעשו. כל השאר – אתם לא צריכים את החוק. תחליטו, תעשו מה שאתם רוצים. למה אתם צריכים להיות בתוך החוק הזה? החוק הזה לא דן בכם בכלל.

דני אלקיים:

	אדוני היושב ראש, אתה אמרת שאם מכניסים את הביטוח הלאומי לחוק הזה ומכניסים את הבחינות, והיתה בעיה כאילו של הבחינות, מה קורה אם הוא עבר במסים ולא עבר בביטוח לאומי, אז ניסיתי לתת לך פתרון מה אפשר לעשות.

היו"ר מיכאל איתן:
	
	מה יהיה הפתרון?

דני אלקיים:

	אם הוא עבר במסים ולא עבר בביטוח לאומי הוא לא ייצג בביטוח לאומי, וייצג  - -

היו"ר מיכאל איתן:
	
	אבל זה אני אומר. 

דני אלקיים:

	זה המצב הקיים.

היו"ר מיכאל איתן:
	
	אדוני, אבל בשביל זה אני לא צריך את החוק. אני שאלתי את השאלה הזאת בהנחה שאנחנו עושים עכשיו חוק משותף גם לביטוח לאומי וגם ליועצי מס. ואז אמרתי, מתעוררת בעיה, מה קורה כאשר בן אדם שיש מקצוע אחד שקוראים לו יועץ מס, הוא לא עבר את הבחינות של ביטוח לאומי. מה קורה. אז האם הוא יועץ מס או לא יועץ מס.

דני אלקיים:

	הוא יועץ מס מבלי אפשרות לייצג בביטוח לאומי.

היו"ר מיכאל איתן:
	
	לא.

דני אלקיים:

	זה מה שאני אומר.

היו"ר מיכאל איתן:
	
	אתה לא מקשיב. ואתה חוזר עוד פעם על אותה טעות. אני מדבר כעת על מצב חדש. תשכח מהמצב היום. אם אני מכניס את המקצוע ששמו יועץ מס, אני קובע מה זה יועץ מס. יועץ מס זה אדם שמותר לו לייצג בפני מס הכנסה וביטוח לאומי. זה המקצוע שאני מייצר פה, בחוק הזה.  זה נכנס לך, את זה אתה מבין.

עכשיו,  אני אעבור לפרקטיקה. מה קורה אם אדם לא עובר את הבחינות של ביטוח לאומי ועובר את יועצי מס. אם הפרקטיקה היא שהמקצוע הוא יועץ מס, וההגדרה היא אחת של יועץ מס - - 

דני אלקיים:

	השאלה לא קיימת.

היו"ר מיכאל איתן:
	
	אז מה קורה?

דני אלקיים:

	השאלה לא קיימת.

היו"ר מיכאל איתן:
	
	אז מה קורה?

דני אלקיים:

	אם עבר את הבחינות, את הבחינות,

היו"ר מיכאל איתן:
	
	של שני המקומות. אחרת הוא לא יכול לייצג בשום מקום.

דני אלקיים:

	באקסיומה שאתה אמרת.

היו"ר מיכאל איתן:
	
	נכון. 

דנ י אלקיים:

	אבל אני אומר, האקסיומה - - 

היו"ר מיכאל איתן:
	
	אבל אתה אומר לי עכשיו, עזוב את זה. מה שחשוב זה התוצאה. ומבחינת התוצאה תעשה את החוק בצורה כזאת שהוא יוכל לעבוד איפה שהוא עובר בחינות, שלא לקשור אחד בתוך השני  - -

דני אלקיים:

	לא אמרתי את זה.

היו"ר מיכאל איתן:
	
	הוא יוכל לעבוד איפה שהוא עובר את הבחינות, יועצי מס לביטוח לאומי הוא לא יכול לגשת אפילו בלי שהוא עבר קודם. אז ברור שהוא גם יצטרך לעבור את הבחינות. אז הוא יהיה במצב כזה: שהוא חייב את מס הכנסה ובכדי להופיע גם בביטוח לאומי - -


דני אלקיים:

	יעבור בביטוח לאומי. זה בדיוק מה שאמרתי.

היו"ר מיכאל איתן:
	
	יפה. על זה אני אומר לך, לא צריך אתכם בחוק. זה הכל.

משה בוטון:

	אני רוצה להגיד לך עוד משהו, דני. אתם מגישים כל שנה עשרות תיקונים לחוק הביטוח הלאומי לתיקון ועדת העבודה. אתם רוצים – תחשבו, תגישו בחקיקה לוועדת העבודה תיקון שיתאים לכם וגמרנו.

דני אלקיים:

	אני לא בטוח שצריך לעשות את זה.

משה בוטון:

	אולי לא.

היו"ר מיכאל איתן:
	
	מוחקים את הביטוח הלאומי מהחוק הזה.

משה גפני:

	מה עמדת הממשלה. אני הבטחתי לשר האוצר שאני לא רב עם הממשלה הבוקר.

משה בוטון:

	יש פה ביטוח לאומי. זה לא עניין לממשלה. 

יעל ייטב:

	אין לנו התנגדות. אני רק חושבת שאם מסירים את ביטוח לאומי מן הראוי שלא יהיה להם נציג במועצה. 

משה בוטון:

	בסדר. אז לא יהיה להם. יעל, אז לא יהיה להם.

היו"ר מיכאל איתן:
	
	אלף, זה לא בטוח. אני לא חושב שאת צודקת. אני אגיד לך למה. כי הם בכל אופן מסתמכים כתנאי מוקדם על מתן האפשרות לגשת לבחינות רק למי שעבר יועצי מס. אז הם רוצים שגם בתהליך ההדרכה של יועצי המס חלק מהדברים כבר יהיו. הם נותנים להם הנחה אחר כך.


נוגה רובינשטיין:

	מי שייצג בפניהם זה רק - -

משה בוטון:

	מי שעובר בחינות שלהם. 

נוגה רובינשטיין:

	למה לא לעשות אז את כל ההסדרה. אם מי שייצג אצלם, הם עושים את הגבלת הייצוג בפניהם לפי החוק הזה - -

היו"ר מיכאל איתן:
	
	לא לפי החוק הזה.



נוגה רובינשטיין:

	ייאמר לך, לפי החוק הזה.

היו"ר מיכאל איתן:
	
	רבותיי, הם אומרים כל מי שיש לו תעודת יועץ מס, מקבל אצלנו פריבילגיה שמותר לו ללכת לבחינות אצלנו. אתם קבעתם מחר שיועץ מס צריך לדעת גם סנפלינג – אז אנחנו נחליט אם נגיע למצב שרק סנפלינג, אז אנחנו נחסל את הפריבילגיה הזאת. אבל אם לא מפריע לנו שהוא יידע גם לעשות סנפלינג, מה אכפת לנו. אז זה נשאר. זה לא קשור לחוק. כן, זה קשור בצורה עקיפה. הם רוצים לדעת. הם נותנים קרדיט לתעודה הזאת של יועץ מס מייצג, והם אומרים, הוא יוכל לבוא אלינו לבחינות. זה לא קרדיט בלתי מוגבל.

ורד שהרבני:

	זה תנאי מקדים אבל.

היו"ר מיכאל איתן:
	
	זה תנאי מקדים. בסדר. 

נוגה רובינשטיין:

	לתת להם את הפריבילגיה , זאת אומרת - - 

היו"ר מיכאל איתן:
	
	אני לא בטוח, דרך אגב, שזה חוקתי כל התנאי המקדים הזה, אבל בואי נעזוב את זה עכשיו.


נוגה רובינשטיין:

	מבחינה משפטית הפיצול הזה שלהם יוצר קושי.

היו"ר מיכאל איתן:
	
	למה?

משה בוטון:

	למה? יכתבו את זה בחוק. ייצור קושי? אני שואל אותך שאלה פשוטה. בחוק הביטוח הלאומי עצמו, בחוק, אם יכתבו שרשאי לייצג יועץ מס לפי חוק יועצי מס, ובלבד שעבר את הבחינות. 


היו"ר מיכאל איתן:
	
	נגיד שיש קושי. שיפתרו את הבעיות שלהם. מה אכפת לנו מזה? יש קושי – שיפתרו את הקשיים שמה.

משה גפני:

	אכפת לכם שאני אניח את הצעת החוק הזאת? לא, רק הזמן. זה הכל. 

היו"ר מיכאל איתן:
	
	הלאה. הנושא הבא. 

משה בוטון:

	אנחנו מוחקים את הביטוח הלאומי. במועצה נדון - -

היו"ר מיכאל איתן:
	
	נשאיר. נדון.

משה בוטון:

	נדון. נגיע למועצה. עכשיו, יש דבר עקרוני מאוד אם להעביר לתקנות או לא. אני הייתי סבור שכל העניין של ועדות משמעת, למעט קביעת העונשים, למעט דבר אחד שהיה בחוק, אפשר את הכל ... אני לא רוצה קטוע. אני רוצה שתמיד יישבו שלושה שופטים. שזה מעוגן. אחד שופט בדימוס, אחד נציג ואחד זה. ולא מותב קטוע, ולא מותב חסר. 

	עכשיו, אני ישבתי עם נסחית החוק אצלנו. יש ארבעה, חמישה סעיפים מהותיים ועוד שמונה עשר סעיפים על ועדות משמעת ועל כל מיני דברים אחרים, איך אתה אמרת? זה ייקרא פה ועדות משמעת. 

נוגה רובינשטיין:

	אתה ביקשת שאנחנו נבצע התייעצות אצלנו. אני התייעצתי עם המשנה ליועץ המשפטי. עברנו סעיף סעיף. ואולי בשוליים אפשר להוריד, אבל זה בשוליים, ואני אסביר למה. ככל שיש כאן חשיבות, אם אתה לא רוצה שיהיה מותב קטוע, אפשר להוריד את הסעיף של מותב קטוע. אבל גם לא יהיה בחקיקת משנה. אבל באופן עקרוני, הדין המשמעתי כן צריך להיות מודע בהחלטה ראשית. מכיוון שמדובר בהשלכה על עיסוקו של אדם ובשמו הטוב של אדם. היום יש לנו הצעת חוק שהיא תהיה הצעת חוק מסגרת לוועדות משמעת. זאת אומרת, בגלל הקושי שבאמת כל מיני חקיקות הופכות להיות ויש בהן המון דין משמעתי שתופס הרבה נפח, יהיה לנו חוק מרכזי שיסדיר את הדין המשמעתי במקצועות שונים. אבל הצעת החוק היא עדיין לא בגדר חוק. ברגע שהחוק הזה יהיה מוכן אז בעצם כל החקיקות השונות יפנו לחוק המרכזי הזה. 

כרגע העמדה שלנו שכל נושא הדין המשמעתי צריך להישאר בחקיקה הראשית, למרות שזה נראה שזה תופס נפח גדול. כי יש לזה השלכה. יש בזה הליכים משפטיים, יש בזה סמכות ערעור או אי סמכות ערעור. אלה זכויות דיוניות. אפשר לעבור סעיף סעיף. אבל אלה זכויות דיוניות מהסוג המהותי. ולכן - --

משה בוטון:
	
בואי נעבור סעיף סעיף.



משה גפני:

	ההחלטה שאתה מוציא את הביטוח הלאומי.

משה בוטון:
	
	הביטוח הלאומי גמרנו. 	

משה גפני:

	אבל זה שמוציאים את הביטוח הלאומי, זה על דעת הממשלה. זה רשום בפרוטוקול. 

משה בוטון:

	לפי בקשת יועצי המס, הם מבקשים לתת סמכות ליועצי המס לייצג בטיפול בחישובי מס שבח מקרקעין. ואנחנו החלטנו שאנחנו נדון בזה עם רואי החשבון, נשמע את העמדה שלהם.

עופר מנירב:

	אני לא רוצה להביע עמדה.

משה בוטון:

	אתה לא רוצה להביע עמדה?

היו"ר מיכאל איתן:
	
	אז גמרנו.


משה בוטון:

	מה המשמעות? לא הבנתי. 

היו"ר מיכאל איתן:
	
	המשמעות שהוא לא רוצה להביע עמדה. 

משה בוטון:

	יעל רוצה לדבר? היא לשכת עורכי הדין.

היו"ר מיכאל איתן:
	
	מה את אומרת? מה לשכת עורכי הדין אומרים?

יעל גויסקי:

	מתנגדת.


היו"ר מיכאל איתן:
	
	מתנגדת. בסדר. למה?

יעל גויסקי:

	אנחנו רוצים להשאיר את המצב כמו שהוא. זאת אומרת, שיועצי המס לא יוכלו לייצג.

היו"ר מיכאל איתן:
	
	למה? למה? ל מ ה?

יעל גויסקי:

	היום אין להם אפשרות לייצג. 

היו"ר מיכאל איתן:
	
	למה?


יעל גויסקי:

	היום עורכי הדין הם אלה בעצם שמייצגים בפני רשויות מיסוי המקרקעין, והרואי חשבון קיבלו גם כן לאחרונה סמכויות בנושא של השגות. הם המומחים בנושא, ואנחנו מבקשים להשאיר את המצב כמו שהוא כרגע.


היו"ר מיכאל איתן:
	
	למה? למה?		

יעל גויסקי:

	למה? בגלל שעוד פעם, להם יש את הכלים ואת הניסיון - -

היו"ר מיכאל איתן:
	
	מי זה להם?

יעל גויסקי:

	אני מדברת על עורכי הדין - - 

היו"ר מיכאל איתן:
	
	לנו, את רוצה להגיד.

יעל גויסקי:

	לנו. סליחה. לנו. אתה צודק. וגם בנושא של הרואי חשבון, אז אנחנו התנגדנו, לפחות הם סיימו את התואר הראשון ולפחות יש להם גם כן כלים.

היו"ר מיכאל איתן:
	
	יש לי שאלה אלייך. יש כאן נציג של מס שבח מקרקעין? מה את אומרת?

יעל ייטב:

	אנחנו  מסכימים, אנחנו רוצים לאפשר ליועצי מס לייצג בדיוק במה שרואי חשבון מוסמכים לייצג בפני רשויות המס. אנחנו סבורים שאין שום מקום להבחנה.

היו"ר מיכאל איתן:
	
	למה זה טוב שגם הם יעשו את זה?

יעל ייטב:

	ברגע שבפקודת מס הכנסה – בעצם מס שבח זה מן מקדמה כזאת על חשבון המס. החישוב הסופי בסוף, בסוף השנה, נעשה או על ידי עורך דין, או על ידי רואה חשבון, או על ידי יועץ מס. אנחנו לא רואים סיבה מדוע על רואה חשבון ניתן במס שבח לייצג בכל הנוגע לחישוב מס, וליועץ מס לא יינתן אותו הדבר, אם במילא בסוף השנה הוא רשאי לעשות את זה במסגרת פקודת מס הכנסה. אנחנו סבורים שאין מקום להבחין ביניהם. 

משה בוטון:

	זאת אומרת, כן לאפשר להם חישוב מס.

יעל ייטב:

	כן. 


היו"ר מיכאל איתן:
	
	מה ההבדל בין עורכי דין לרואה חשבון לגבי חישוב המס?


יעל גויסקי:

	לא. עורכי דין רשאים לייצג בפני רשויות מס שבח בעוד שאלות. כי מתעוררות המון שאלות משפטיות לגבי פטורים, שאלות משפטיות בעיקר.

היו"ר מיכאל איתן:
	
	נו, אז מה את אומרת גברת? את יודעת שיש יועצי מס שיודעים לעשות את החשבון יותר טוב מעורכי דין.

קריאות:

	ודאי.

היו"ר מיכאל איתן:
	
	הם לא יעסקו במס שאתם למדתם.

יעל גויסקי:

	אבל להרחיב את זה רק על זה של הרואה חשבון?

יעל ייטב:

	מה שרואי חשבון מייצגים, יהיה גם ליועצי המס.

משה בוטון:

	בסדר. 

היו"ר מיכאל איתן:
	
	טוב. הבנו. 

יעל גויסקי:

	קשה לי להגיד עמדה מדויקת. אין כאן - - -


היו"ר מיכאל איתן:
	
	טוב. רבותיי. זה עבר. הלאה.

משה בוטון:

	עכשיו יש בהקשר לזה. רק רגע אחד. בהקשר לזה יש הצעה דווקא מהממשלה. בחוק מס קנייה, שהחרגנו את זה, אבל בכל זאת, לעניין מס קנייה, לייבוא של טובין, כן לאפשר להם. 

יעל ייטב:

	ההפך. רק את זה למעט. 

משה בוטון:

	אז לא הבנתי נכון.

יעל ייטב:

	למעט רק את זה, וכל שאר מס קנייה כן לאפשר.

משה בוטון:

	אז או.קיי. אז בסדר. 

יעל ייטב:

	ואני יכולה לתת לך ניסוח כמו שפעם רצינו  - -

משה בוטון:

	תקריאי. כן. תגידי את התוכן.

היו"ר מיכאל איתן:
	
	יש לי שאלה, רגע. עכשיו הם יצטרכו לעבור את הבחינות גם בתחומים האלה. זה המועצה כבר תקבע.

יעל ייטב:

	במסגרת המועצה יוסדרו כל הדברים האלה.

היו"ר מיכאל איתן:
	
	בסדר.

משה בוטון:

	לגבי מס קנייה הם יוכלו לטפל במה? אני פשוט רוצה להבין.

יעל ייטב:

	פשוט, בסעיף אחד ממועט חוק מס קנייה טובין ושירותים. אז זה יהיה לעניין מס קנייה על ייבואם של טובין. רק החלק שעוסק במס קנייה על ייבואם של טובין בעצם ימועט מהגדרת חוק מס. 

משה בוטון:

	או.קיי. זאת אומרת, מס קנייה לעניין ייבואם של טובין. זה יהיה למעט.

יעל ייטב:

	בדיוק. זה ימועט. 

	רצינו לתת להם הרחבה בייצוג לעוד עניין. היום, בחוק מע"מ יש להם צמצום. הם רשאים לייצג רק לעניין דברים מסוימים. ורצינו לתת להם הרחבה בשל ההשוואה לפקודת מס הכנסה. אז נתקן פשוט את הניסוח.

היו"ר מיכאל איתן:
	
	בסדר.

יעל ייטב:

	אז אנחנו נמעט רק את סעיף 121 לחוק המע"מ.

משה בוטון:

	חוק המע"מ אני אשב אתך על הניסוח?

יעל ייטב:

	כן.

משה בוטון:

	לתת לכם סמכות למע"מ. 

יעל ייטב:

	אני אצטרך לשבת גם עם עורך דין בוטון אחר כך לגבי היחס בין הניסוחים של הסעיפים. כי יש שם קצת כפילות. במישור הנוסח.

היו"ר מיכאל איתן:
	
	יש לי תחושה שהוא דווקא די ישמח.

משה בוטון:

	כן. נכון. אני עובד אתה. 

היו"ר מיכאל איתן:
	
	טוב. הלאה.

משה בוטון:

	אלה הנושאים. עכשיו, בתקנות אתה רוצה שאני אשב אתם לבדוק איזה תקנות להוציא פה?

היו"ר מיכאל איתן:
	
	כן. זה גמרנו כבר, עברנו על זה. הלאה.

משה בוטון:

	עכשיו התאגדות של חברות. אתה רוצה עכשיו לדון?

היו"ר מיכאל איתן:
	
	התאגדות של חברות אנחנו בעימות בעניין הזה. אנחנו נצביע על זה. אין יותר על מה להתווכח. 


	אני חושב שלא צריך את החברות. הם סתם. הם כל הזמן בכל החוקים זה חוזר - - 

משה גפני:

	אם זה הממשלה - - -

היו"ר מיכאל איתן:
	
	אם זה הממשלה, אז עכשיו הם אומרים לי, תשמע, אנחנו צריכים כעת לשנות קונצפט. ואנחנו אין לנו זמן לשבת ולדון בכל העניין. אז זה עניין מנגנוני. זאת אומרת, המנגנון בדרך כלל יש לו קונצפט. ואם הוא אומר זה, מעתיקים את זה. מעתיקים, מעתיקים, מעתיקים, מעתיקים, מעתיקים. עכשיו אתה בא ופתאום אומר להם, תשמעו, מהתחלה העתקתם בטעות. לא צריך היה את זה, אז אתה שובר להם את כל המבנה הפנימי של הארגון. 

אז צריכים להתכנס  - ויש דרכים לשנות את זה בארגון. אבל זה לא יכול להיעשות סתם כך, כי איזה אדם בא ואמר להם שהמלך הוא עירום. צריכים לכנס את כל הוזירים, להביא את המלך , להסתכל, להגיד מה תהיה ההשלכה על דעת הקהל, פתאום להגיד שכל הקהל מטומטם, שכל השנים לא שמו לב. אולי צריך לעשות הכנה. וזה לא סתם כי איזה ילד צעק ברחוב כי המלך הוא עירום. אז הם אומרים, אנחנו לא יכולים. אנחנו צריכים את הזמן שלנו בשביל זה. 



משה גפני:

	זה קריטי בממשלה?


היו"ר מיכאל איתן:
	
	אני לא יודע. ככה הם מסבירים שזה המצב. 

משה גפני:

	לא. לא. אנחנו בשאלה אחרת.	

היו"ר מיכאל איתן:
	
	אנחנו שואלים, במצב - - -  היא לא יכולה להגן על זה הגיונית. היא רוצה לבדוק. 

נוגה רובינשטיין:

	בוא נעמיד את האופציה שאתה מציע לעומת האופציה הממשלתית. האופציה הממשלתית יש בה הרבה בעיות, כמו שגם אני אמרתי. באופציה הממשלתית יש הרבה בעיות. יש שם מגבלות,  יש שם ... שחברה היא לא מוגבלת בערבות. מצד שני, בעצם מה שיו"ר הוועדה מציע, זה שלא תהיה אפשרות להתאגד בחברה. נכון?

היו"ר מיכאל איתן:
	
	לא. 

משה בוטון:

	לא. 

היו"ר מיכאל איתן:
	
	הפוך. אני אומר, האופציה שלי – האחריות תמיד אישית על יועץ המס.

נוגה רובינשטיין:

	זה ממילא יש את זה גם בסעיף הממשלתי. עכשיו, החברה תהיה מוגבלת?

היו"ר מיכאל איתן:
	
	עזבי חברה עכשיו. יש יועץ מס. הוא אחראי באופן אישי: בכספו, ברכושו, בשמו הטוב, ברשיון שישללו לו. הכל הוא אחראי אישית. עכשיו, אם הוא פעל במסגרת חברה שיש בה כך או אחרת, מה זה אכפת לי בכלל.  מה זה מפריע לי?


נוגה רובינשטיין:

	או.קיי. אז בוא תסביר.  אז למשל מה ההיגיון של סעיף 13, שאפשר יהיה לשתף בהכנסות רק בן זוג - - -

משה בוטון:

	זה יימחק.

היו"ר מיכאל איתן:
	
	זה יימחק. 

נוגה רובינשטיין:

	אבל זה לא נמחק. 

משה בוטון:

	אני לא מחקתי את זה מהטקסט  - --

נוגה רובינשטיין:

	אנחנו לא נמחוק את הסעיף הזה.

משה בוטון:

	את טועה.

היו"ר מיכאל איתן:
	
	נמחוק. 

משה בוטון:

	סעיף 13, אני השארתי את הדברים בצריך עיון. לכן לא מחקתי. לא התקבלה החלטה למחוק, ולא התקבלה החלטה להשאיר. 

משה גפני:

	עמדת הממשלה למחוק את הסעיף הזה.

משה בוטון:

	לא.

נוגה רובינשטין:

	לא. עמדת הממשלה זה ללכת עם הצעת החוק הממשלתית ליו"ר הוועדה - - -

היו"ר מיכאל איתן:
	
	אני רוצה למחוק את זה. 

משה גפני:

	לא, אבל אני הבנתי שאת אומרת שאין לך בעיה עם מה שהוא אומר, סעיף 13 יהיה ב - --

קריאה:

	להשאיר את 17 בלבד. 

משה גפני:

	הסעיפים האלה, אם נמחוק אותם, זה בסדר.

נוגה רובינשטיין:

	לא, אני בעד להישאר עם ההסדר הבעייתי פחות מ.....

היו"ר מיכאל איתן:
	
	אנחנו נשאיר רק את 17. את 17 נשאיר וזה הכל. "אין בקיומה של חברת יועצי מס מייצגים והיות יועץ מס מייצג חבר בה כדי לגרוע מאחריותו האישית של יועץ מס מייצג ... לולא החברה או חברותו בו". 

נוגה רובינשטיין:

	ומה עם: "חברת יועצי מס מייצגים תהיה אחראית בנזיקין לכל מעשה או מחדל של - - 

משה בוטון:
	
	גם זה למחוק. 

היו"ר מיכאל איתן:
	
	למחוק את הכל. מי צריך את זה? 

משה בוטון:

	אומרת דידי שלא צריך אחריות בנזיקין. לכתוב שממילא היא אחראית בנזיקין. אני דיברתי אתה.

נוגה רובינשטיין:

	אני יודעת.

היו"ר מיכאל איתן:
	
	צריך למחוק את כל זה.

נוגה רובינשטיין:

	אני מנסה להבין למה שלמשל להשאיר את סעיף 17 ולא להשאיר את סעיף - - -

היו"ר מיכאל איתן:
	
	17 חייבים להשאיר. 

משה בוטון:

	האחריות האישית.

היו"ר מיכאל איתן:
	
	כי אני רוצה שהוא יהיה אחראי אישית היועץ מס.

נוגה רובינשטיין:

	אתה רוצה שגם החברה תהיה אחראית. נכון? 

היו"ר מיכאל איתן:
	
	לא מעניין אותי החברה כל כך. לא מעניין אותי. מה אכפת לי החברה? ברגע שיש לי את האחריות האישית שלו, לא מעניין אותי מה החברה. הוא יוכל מצדו – וזה טוב גם ליועצי מס – הם יהיו חברים בכל מיני חברות, יעשו כך יעשו אחרת. זה לא חשוב. היועץ מס שמטפל, הוא אחראי אישית והוא לא יכול להשתחרר מזה. הוא לא יכול להתחבא מאחורי מסך של חברה.

משה בוטון:

	9(ג)(2) גם נוגע לחברה. "חברה לא תעסוק בייצוג נישומים בפני רשות מס אלא אם כן היא חברת יועצי מס מייצגים או שהיא רשאית..."

היו"ר מיכאל איתן:
	
	זה יימחק. 

משה בוטון:

	זה יימחק. אז יימחק זה, ויימחק – 

היו"ר מיכאל איתן:
	
	12, 13,14,15,16 – כל זה יימחק.

עופר מנירב:

	עשיתם דיאטה.
 
משה בוטון:

	כן. כן. אם החליטו שאין צורך אז זה בסדר. אז אני אמחק את זה מההצעה שאני אביא בפני הוועדה.

היו"ר מיכאל איתן:
	
	ברור. 

נוגה רובינשטיין:

	כמו שאמרנו למר בוטון, ההוראות כאן הן לא הוראות מדויקות. זה לא חבר, זה אולי - - 

משה בוטון:
	
	אבל אם אני מוחק אז אני לא צריך לתקן את התיקונים ואחר כך למחוק.

נוגה רובינשטיין:

	לא , 17. בוא תקרא את סעיף 17. 

משה בוטון:

	סעיף 17 אני אעשה.   אני אשב אתך על זה. 

נוגה רובינשטיין:

	הניסוחים הם לא הניסוחים הנכונים.

היו"ר מיכאל איתן:
	
	ב-17.  אז הוא יישב אתך על 17. 

משה בוטון:

	17 כבר כתוב אצלי: "היות יועץ מס מייצג בעל מניות". אין חבר. לא כתוב חבר. מאז שיש חוק החברות אין חבר. יש בעל מניות ויש נושא משרה.

נוגה רובישטיין:

	מאה אחוז. אז אם ככה, מה בעל מניות יכול לעשות? אני רק אומרת לך, שאם אתה משאיר רק את הסעיף הזה, זה גם מעורר את השאלות. כי מה זה אומר? אני אסביר לך. זה בעצם מה הסעיף עכשיו יגיד.

היו"ר מיכאל איתן:
	
	תנו לה לדבר רגע. אל תענה לו. דברי אליי.

נוגה רובינשטיין:

	"אין בקיומה של חברת יועצי מס מייצגים והיות יועץ מס בעל מניות בה כדי לגרוע" וזה אומר שרק יועץ מס יכול להיות בעל מניות בה או לא?

היו"ר מיכאל איתן:
	
	אני לא יודע. מה שהוא רוצה.


קריאה:

	לא. לא. כל אחד.

היו"ר מיכאל איתן:
	
	מה זה חשוב? מה מעניין אותך עכשיו החברה?

נוגה רובינשטיין:

	זה לא מעניין אותי, אני רק אומרת לך שזה הסדר לא סגור.

היו"ר מיכאל איתן:
	
	זה לא עניין של לא סגור. הכי טוב שהעולם לא סגור. אל תסגרי את העולם. תסגרי את מה שאת רוצה לסגור. את רוצה לסגור מצב שאדם שהוא יועץ מס והוא נוהג שלא כהלכה, שמי שקיבל ממנו את העצה לא ייתקע והוא יגיד, תשמעי, יש איזה חברה, אתה יכול לתבוע אותי. את זה אנחנו רוצים למנוע. ואנחנו אומרים, יועץ מס לא יכול להשתחרר מאחריותו גם אם הוא פועל במסגרת תאגיד. האחריות הישירה שלו לעולם נשארת. הוא אחראי ברכושו, וברשיונו, ובשמו הטוב. הוא אישית. זה מה שאנחנו אומרים. 

השאר שיהיה פתוח: יהיו חברות, לא יהיו חברות – מה זה מעניין אותי? אני מטפל בחוק יועצי מס. אני צריך להגן על העניין של יועץ המס, שלא ירמה. ואם הוא ירמה או יהיה רשלן, שאפשר יהיה לקחת לו את התעודה, שאפשר יהיה לתבוע אותו לדין, ושלא יוכל להתחמק ולהגיד, זה לא אני, זה החברה.

נוגה רובינשטיין:

	אני לא בטוחה בכלל שצריך גם את 17.

היו"ר מיכאל איתן:
	
	חייבים את 17. 

נוגה רובינשטיין:

	יש לנו סעיף 54 לחוק החברות - -

היו"ר מיכאל איתן:
	
	יכול להיות. אז זה תחליטו ביניכם.

איתן צחור:

	זה כבר בדקנו. חייבים את 17. כי לפי הפסיקה, והראיתי למר בוטון, לפי הפסיקה חד משמעית, אם אתה לא כותב כלום היום, לאור טובת הציבור, הרי יכולים להגיד שאתה לא יכול בכלל להקים חברה.

נוגה רובינשטיין.

	אבל זה הנוסח של סעיף 17.

איתן צחור:

	לא. 17 אומר תהיה חברת - -

נוגה רובינשטיין:

	סעיף 54.

איתן צחור:

	לא.

משה בוטון:

	חוק החברות אומר שיש אחריות של האורגנים גם כן. 

נוגה רובינשטיין:

	אבל גם אחריות של בעל  - --

משה בוטון:

	אז סעיף 17 לא מייתר את זה. סעיף 17 מתייחס לחוק הספציפי הזה ומטיל אחריות מפורשת, ושאת סעיף 54 אפשר לפרש, את יודעת. 

נוגה רובינשטיין:

	כי גם אצלנו התייעצנו בנושאים- - -

טליה דולן גביש:

	לדעתי כדאי להשאיר את זה. אני לא רואה למה זה גורע. .... זה מטיל איזו אחריות אישית - - 


משה בוטון:

	זה לא גורע. 

משה בוטון:

	נוגה, לעניין הקוורום, רשום אצלי שאת התחייבת להודיע. יש לך כבר?

קריאה:

	דיברנו על חמישה. 

נוגה רובינשטיין:

	עוד לפני שנעשה על קוורום, יש לנו עוד הערות בדרך. 

משה בוטון:
	
	טוב. את רוצה לגמור את הקוורום? עד סעיף 8 את רוצה? טוב. או.קיי.

היו"ר מיכאל איתן:
	
	אולי תשבו ביניכם על ההערות?

נוגה רובינשטיין:

	לא, אבל יש גם עניינים מהותיים. 

משה בוטון:

	יש מהותיים שהוועדה צריכה להחליט, עוד לא החליטה. 

קריאה:

	מנהל הכנסות המדינה חושב שזה טוב. אני מבינה את עמדת משרד המשפטים. את מי מעניין חוק יועצי מס? משרד המשפטים מסתכל על כלל החוקים ואומר, מכלל הן ישמעו לאו. אם עכשיו אני פה, בחוק יועצי מס, במפורש מציין שיש אחריות מקצועית אישית של יועצי מס שהתאגדו בחברת יועצי מס, עלולה להיות בעיה כשבחוקים אחרים אני לא אומר את זה. 

משה בוטון:

	אני לא חושב. דעתי המשפטית היא אם הכניסו גם את הסעיף הזה - - -

היו"ר מיכאל איתן:
	
	זה גם לא מעניין אותי.  זה התפיסה שאם יש טעות היא צריכה לחזור בכל החוקים.

נוגה רובינשטיין:

	לא. לא. יש כמה יועצים משפטיים שאומרים לי, תשמעי, זה לא גורע, אז בואי נשאיר את זה. אנחנו לא יודעים אם זה מוסיף, אבל זה לא גורע. אז אני אומרת, יכול להיות שזה כן גורע. יכול להיות שזה גורע בגלל שזה יוצר הסדר שלילי.

היו"ר מיכאל איתן:
	
	מה שתחליטו מקובל עלי. אתם רוצים למחוק את זה? אני  בעד להשאיר. 

משה בוטון:

	אם אנחנו הופכים את זה פה לאחריות אישית.

	הוא יגיד זה חברה, החברה עשתה את זה, ואני לא, אני אורגן של החברה, ואז סעיף 54 שהוא די מסובך, אני יודע, אני מכיר את סעיף 54 שהכניסו, הוא יגיד, אתה רצית ייעוץ מס, פנית לחברה, אני עובד של החברה, אני אורגן של החברה - - 

נוגה רובינשטיין:

	הטיעון הזה יכול לעלות גם עם סעיף 17. אתה יודע למה?

	סעיף 17 לא אומר: לא יראו בפעולת החברה בנוגע לייעוץ מס , את פעולת היחיד. סעיף 17 לא קובע הרמת מסך. אלא הוא אומר, אין בזה כדי לגרוע מהאחריות האישית.

משה בוטון:
	
	נכון.

נוגה רובינשטיין:

	אין בסעיף 17 כדי להרים מסך.... 

משה בוטון:

	זה כדי להדגיש באמת שאם הקמת חברה, זה לא גורע מהאחריות האישית שיש לו, אם יש לו.

נוגה רובינשטיין:

	אבל אם יש לו אחריות אישית אז ממילא זה לא גורע. זה בדיוק מה שאני אומרת לך. אתה מבין מה?

היו"ר מיכאל איתן:
	
	תמצאו את הפתרון. אני לא יודע.

נוגה רובינשטיין:

	אבל השאלה מה אתה מחפש. בעצם השארת 17 אומרת, אם יש אחריות אישית היא נותרת. אבל הסעיף לא אומר, בוא נרים מסך. זאת אומרת, אנחנו רואים כאן את בעלי המניות - - -

משה בוטון:

	זה מעין הרמת מסך.

איתן צחור:

	זה הרמת מסך לכיוון היחיד, לא לכיוון החברה. בפקודת מס הכנסה כתוב, התאגיד אחראי, ובנוסף לזה יש סעיף אידנטי לגבי הנישום היחיד. האורגן בחברה. יש לך את הדבר הזה. ויש אין ספור פסיקות בנושא הזה.

נוגה רובינשטיין:

	זה לא הרמת מסך.


איתן צחור:

	זה לא הרמת מסך. פה אין הרמת מסך. יש פה אחריות אישית לאורגן. אנחנו באופן אישי, אסור פה למחוק את הסעיף הזה. 

היו"ר מיכאל איתן:
	
	בסדר. תשאירו את 17.

משה בוטון:

	נוגה, יש לך הערות? מהותיות?

היו"ר מיכאל איתן:
	
	נוגה, קדימה.

נוגה רובינשטיין:

	לגבי הרכב המועצה. 

משה בוטון:

	הרכב המועצה לפי דעתי - - -

היו"ר מיכאל איתן:
	
	רגע, לא דנים בזה עוד. הלאה. עוד לא בחנו את הכל.

נוגה רובינשטיין:

	רגע, אני רוצה לדעת לפי איזו רשימה הולכים עכשיו? רשימת ההערות?

היו"ר מיכאל איתן:
	
	עכשיו לפי הרשימה שלו הולכים.

נוגה רובינשטיין:

	ואחר כך עוברים לרשימה שלי? בסדר.

היו"ר מיכאל איתן:
	
	תמשיך הלאה. 

משה בוטון:

	מאמן שיהיה למתמחים. אני אוסף רואה חשבון, זה היה פשוט טעות שזה לא הוכנס.


קריאה:

	אתה ביקשת ממני ניסוח , אני חושבת, על סמך הפרוטוקול, שאני אציע ניסוח לגבי עובד מס הכנסה.  אז אתה רוצה שאני אעלה את זה כאן או אחר כך? לא צריך עכשיו? או.קיי.

איתן צחור:

	לשכת עורכי הדין הציעה גם ....

היו"ר מיכאל איתן:
	
	לא מסכים. 

איתן צחור:

	לשכת עורכי הדין. רצינו גם - - -

היו"ר מיכאל איתן:
	
	אני לא מסכים. אני לא מסכים. הלאה.


איתן צחור:

	אפשר לשאול למה?

היו"ר מיכאל איתן:
	
	כי אני לא אתחיל לעשות קטגוריות של עורכי דין כאלה וכאלה וכאלה, בשמונים וארבע מתוך תשע מאות ארבעים ושתים תיקים בשנה – איך אני אעשה את זה?

איתן צחור:

	תלוי ביועץ מס. בן אדם רוצה להתמחות.

היו"ר מיכאל איתן:
	
	לא רוצה.

איתן צחור:

	צריך מס שבח, אז - - -

היו"ר מיכאל איתן:
	
	גם רואי חשבון לא כולם מתאימים לזה. אבל מילא. 


משה בוטון:

	אדוני היושב ראש, אני את הדברים הקטנים סיימתי. שאר הדברים אני אשב  על זה.  עכשיו נשארו הדברים הגדולים.

היו"ר מיכאל איתן:
	
	מה נשאר?

נוגה רובינשטיין:

	הרבה דברים נשארו.


היו"ר מיכאל איתן:
	
	בואו נגמור את הקוורום.	

משה בוטון:

	 ישמעו את ההערות שלי, אחר כך ההערות שלך. זה סעיף 8(ב).

נוגה רובינשטיין:

	לגבי הקוורום יש שתי שאלות. לגבי המספר ויש שאלה שאתה העלית, האם הקוורום צריך להיות בתחילת ישיבה, או שאפשר גם לקבוע קוורום בנושא הצבעה. אם אתה זוכר, אמרת שאולי יגיעו, במידה ויגיעו. אז תראה, יש לנו דוגמאות לכאן ולכאן.

היו"ר מיכאל איתן:
	
	מה את רוצה? אין לנו זמן ללכאן ולכאן.

נוגה רובינשטיין:

	אני חושבת שכדאי קוורום מהתחלה, למרות שבמהלך הדיון חשבתי שצריך גם קוורום להצבעה.

היו"ר מיכאל איתן:
	
	את תחליטי.

נוגה רובינשטיין:

	להתחלה. 

היו"ר מיכאל איתן:
	
	רק להתחלה?


נוגה רובינשטיין:

	כן.

משה בוטון:

	ולהצבעה אם יישאר אחד או שניים, הם יצביעו?

נוגה רובינשטיין:

	כן. כי זה דרךאני אסביר לך למה. כי זה דרך בשביל מי שמתנגד הרבה פעמים לנטרל אפשרות להצבעה. 

משה בוטון:

	בכל גוף שיש מספר אנשים שצריכים להצביע אחד יכול לא לבוא ואז הוא- - -

נוגה רובינשטיין:

	לא תמיד אתה יודע. הרי בדרך כלל אתה לא יודע איך בדיוק יתחלקו הכוחות, אם זה ארבע שלוש, או  ... לפני שאתה מגיע  - - -


משה בוטון:

	לפחות שיהיו נניח שלושה, מתוך תשעה.

נוגה רובינשטיין:

	שאלתם אותי מה עמדתי. אז עמדתי שצריך ....

היו"ר מיכאל איתן:
	
	מה אתה אומר?

נוגה רובינשטיין:

	לא, יש לנו דוגמאות לכאן או לכאן.

משה גפני:

	אני מקבל את העמדה שלה. בהתחלה. 

משה בוטון:

	אחר כך כולם ילכו, יישאר היושב ראש והוא יחליט. באמת. זה הרי אבסורד.


היו"ר מיכאל איתן:
	
	אבסורד. הם רוצים אבסורד. תן להם להכניס אבסורד. גם אנחנו הכנסנו אבסורדים. לא חשוב, זה עניין של המועצה. מה אכפת להם שמה. קדימה. הלאה.

משה בוטון:

	את תציעי לי נוסח? נוגה. של המועצה. 

נוגה רובינשטיין:

	מה שאתם עוד צריכים להחליט זה מה שאתם רוצים שיהיה הקוורום. 

היו"ר מיכאל איתן:
	
	כמה הצעתם.

נוגה רובינשטיין:

	נדמה לי שהצענו חמישה?

עופר מנירב:

	חמישה, כן.


משה בוטון:

	תשעה.
	
נוגה רובינשטיין:

	אנחנו הצענו שלושה, הם הציעו חמישה.

	אז בסדר. נראה לי חמישה.

היו"ר מיכאל איתן:
	
	חמישה בפתיחת הישיבה. הלאה. לנושא הבא. 

משה בוטון:

	הערות אחרות לנוסח שאני שאלתי.


	היא אמרה שדברים מהותיים היא רוצה להוסיף. לא טכניים. אז הגדרת השם, קודם כל. יש שלוש אופציות. 


היו"ר מיכאל איתן:
	
	כמה בעיות נשארו לנו ברשימה שלך?

משה בוטון:

	ברשימה שלי בעיות רציניות שלוש בעיות. 

היו"ר מיכאל איתן:
	
	שהן? שם, שר והרכב המועצה. אני מציע שנתחיל בהרכב המועצה והשר, ואחר כך נלך לשם.


	יש לנו ויכוח גדול כאן, מי יהיה השר הממונה, והדעה שלי בעניין הזה היא, הייתי אומר, כמעט נחרצת. אני אגיד מה גבולות הויכוח שאני מוכן להשתכנע. 

	דבר ראשון, אני רוצה במיוחד למשפטנים כאן, ואני לא סתם אמרתי קודם שיש כאן בלגן גדול בעמדה של משרד המשפטים. משרד המשפטים, היו לי שיחות מקדימות לכן אני יודע, השקעתי בזה זמן. משרד המשפטים כרגע, כל הנושא הזה לא כל כך מעניין אותו. ומה שהכי לא מעניין אותו, ויש לו אינטרס אפילו - -

נוגה רובינשטיין:

	מעניין אותו שלא.

היו"ר מיכאל איתן:
	
	בדיוק. למה? 

משה בוטון:

	הוא לא רוצה כאב ראש.

היו"ר מיכאל איתן:
	
	הוא לא יודע איך להיערך לזה. זה בשבילו הוצאה כספית. הוא במצוקה כספית, והוא אומר לעצמו: אם אני צריך היום, סתם אני נותן דוגמה, אלטרנטיבה זה להשקיע עוד כמה מאות אלפים בפרקליטות או באיזה שהוא מקום שיש לי פקק, או להתחיל להוציא כמה מאות אלפים בשביל להסדיר את כל מערכת הבחינות של יועצי המס, במיוחד שיש מישהו באוצר שעושה את זה, אז מה אני צריך את כל הכאב ראש הזה? אני אתחיל לקחת עוד עובדים, להפעיל מועצות, וכל זה. שר האוצר מבסוט – יאללה, שייקח את זה.

	הגישה הזאת היא לא בריאה. ולמה היא לא בריאה במקרה הזה? זה יכול היה להיות בסדר באלף ואחד מקומות. בעניין הזה יש כאן בעיה בסיסית אחת. ואני מנסה להסביר אותה לכל מי שמוכן להקשיב לי.

	כאשר שר הבריאות אחראי על הרוקחים, אז הוא, שר הבריאות, אחראי על דיאלוג שבין הרוקחים לבין הציבור. וברור שכאשר יש מצב כזה, העימות המובנה ברוב המקרים הוא בין הציבור לבין הרוקחים.

	במצב שלנו, השר הממונה הולך להיות ממונה על מי שמייצג את הציבור נגד אנשי משרדו. יש כאן בעיה. יש כאן CONFLICT OF INTEREST מובנה בתוך העניין. עכשיו, מאחר ואני כבר הבעתי את דעתי ותיארתי מה המציאות באשר למעורבותו של השר, השר כאן הוא רק חותמת גומי. שום שר אוצר, ואני אומר את זה עכשיו באחריות, לא יתחיל להתעסק בכל מיני עניינים של מועצת יועצי המס. זה לא בראש שלו. זה משרד כל כך גדול. אז יעמדו מאחורי זה הפקידים. 

עכשיו הפקידים האלה שיעמדו שמה, זה יהיו פקידים מתוך משרד האוצר, מחוברים לנושא של מס הכנסה. והם יצטרכו להשגיח על יועצי מס שצריכים לייצג את הציבור. זה משהו לא יכול להיות. לא יכול להיות בשום פנים ואופן. אנחנו רוצים יועצי מס – שיהיו ללא מורא. שיוכלו לקבל גיבוי מלא. ושיוכלו להיכנס לפייט רציני עם פקידי האוצר בלי לחשוש. אפילו למראית עין. אני לא אומר שיהיה כאן מאפיות והכל . אבל למראית עין. 

ולכן, מה שקורה בפועל, זה מצד אחד ההיבט הפרקטי, שאני קיבלתי אותו. אני נפגשתי עם סגן מנהל רשות המסים, והוא שכנע אותי, הוא אמר לי, תשמע, אנחנו מכשירים אותם כבר עשרות שנים. משרד המשפטים אומר, אנחנו בכלל לא רוצים להתעסק בזה. מי יעשה וזה. אז בשביל עיקרון אני לא מוכן גם כן, עיקרון – זה לא עיקרון שעליו תיפול או תקום מדינת ישראל.  

דרך אגב, אתה יודע, אחד הדברים שאני למדתי זה שאני שומע פתאום פוליטיקאים אומרים, אנחנו נלחמים על העקרונות שלנו. ולא נוותר. אני פתאום הגעתי למסקנה,שהאנשים האלה אומרים דבר שהוא חמור מאוד. הם רוצים לקבל נקודות בדעת הקהל. ואם דעת הקהל נותנת לפוליטיקאי שאומר את זה נקודות, אז דעת הקהל לא מבינה מה זה פוליטיקה. כי כל המפלגות נבחרו על בסיס מצעיהן, והן צריכות לייצר קואליציות. הן מוכרחות להתפשר. פוליטיקאי שבא ואומר, אני לא מוכן. שמעתי במקרה את אנשי שינוי, כל כך מרוצים עכשיו, שהם אומרים: אנחנו נלחמים על העקרונות שלנו, והנה תראו אותנו, אנחנו לא נוותר. אבל הם קיבלו רק חמישה עשר מנדטים. אם כל מפלגה תגיד, אני נלחמת רק על העקרונות שלי, ואני לא אוותר, אז יהיה כאוס במדינה. 

זאת אומרת, אתה צריך לצפות מפוליטיקאי שיוותר על עקרונות עד לרמה מסוימת. אז אני עכשיו חוזר לעיקרון שלנו. אז אני מוכן לוותר על העיקרון. אני לא דוגמתי. אני מוכן לוותר. זה עיקרון, אבל אני מוכן גם להסתכל על הצד הפרקטי. אני לא רוצה להפוך סתם, בשביל עיקרון כזה, להטיל על משרד המשפטים עונש, ועונש על משרד האוצר, ולעשות מהפכות ולשנות סדרי בראשית. זה לא מצדיק את זה.

משה גפני:

	אדוני היושב ראש, אני גם כן אמרתי שהעיקרון הזה, וזו עמדתי, שמי שצריך ליישם את החוק הזה זה משרד המשפטים. הסיבה העיקרית, ולא רק, אבל העיקרית, שמי שצריך לייצג פה את הציבור בפני משרד האוצר, בפני משרד האוצר, בפני רשויות המס, זה יועץ המס. ואם המשמעת והנושאים של רשיונו יהיה תלוי באותם אלה שבפניהם הוא צריך לייצג את הציבור שהוא צריך לייצג, יש בזה דבר שהוא אבסורדי לחלוטין. והתנגדתי לעניין.

	אבל מכיוון שאני ידעתי את מה שאתה אומר, שפוליטיקאי שאומר אני אעמוד על עקרונותיי ולא אוותר אז יהיה כאוס, אז נפגשתי, על פי בקשתם, עם נציגי הממשלה, מנכ"ל משרד המשפטים, ושוקי ויטה . הציע שוקי ויטה בישיבה הזאת שהחוק, המפקד עליו יהיה שר האוצר. השר המופקד על החוק יהיה שר האוצר.  אבל, כל הנושאים שנוגעים למשמעת, פה יכול להיות הליבה של העניין, ניגוד האינטרסים בין השר המפקד לבין יועץ המס שצריך לייצג את הציבור, זה יהיה במשרד המשפטים. פחות או יותר זו היתה הצעתו של שוקי ויטה.

	עכשיו, האמת היא שמכיוון שאני לא איש חזק, אז נכנעתי. 

היו"ר מיכאל איתן:
	
	זה לא מחייב אותי.

משה גפני:

	לא לא. לא מחייב אותך. ואני רוצה לבקש ממך שתעזור לי. בגלל שבכל אופן - - -תעזור לי להעביר את החוק. 

קריאה:

	פוליטיקאי לא נלחם על - - -


משה גפני:

	נלחם כן, אבל יודע מתי להתפשר אם זה לא עובר את הקווים האדומים. ואני נוהג ככה כל הזמן. 

	בסופו של דבר, אם יש לנו עניין להעביר את החוק, ולך יש עניין להעביר את החוק, ולי יש כמובן עניין להעביר את החוק, ואם אנחנו רוצים, כפי שאמרת, לא לעבור את הקו האדום בעיקרון הזה, זאת אומרת שלא יהיה את ניגוד האינטרסים המובנה. מצד שני, לספק את רצונה של הממשלה, בגלל הסיבות שאמרת, כנראה, שלא לפתוח עכשיו מנגנון חדש. אגב, מה שהם הסבירו לי - - -

היו"ר מיכאל איתן:
	
	איך שאתה מדבר אלי, אתה שוכח רק דבר אחד: שבמציאות של השבועות הקרובים, כאשר אתה אומר יש לי תמיכת ממשלה, אז זה נדון לתבוסה בכנסת. אתה צריך לבוא  - - -

משה גפני:

	לא. לא. תמיכת הממשלה לא מעניינת אותי בכלל. מעניינת אותי המילה שאמרתי לממשלה. 

היו"ר מיכאל איתן:
	
	כן, אבל אם אנחנו תומכים בזה, אנחנו עלולים להפסיד בהצבעה.

משה גפני:

	מבחינה הטקטיקה - - -

היו"ר מיכאל איתן:
	
	אנחנו צריכים להגיד שהם מתנגדים. לא שהם תומכים.

משה גפני:

	מבחינת הטקטיקה, אתה צודק לחלוטין. אני מבקש לעמוד במילתי, שאני מקבל את עמדת הממשלה, לא פוגע בעיקרון הבסיסי של .... אבל אחרי זה נחליט, מבחינה טקטית אנחנו נגיד שהממשלה מתנגדת לזה, אז החוק יעבור.


היו"ר מיכאל איתן:
	
	בסדר. אני לא חושב שאתה צודק בגישה שלך. אני אגיד לך איך הדברים נראים בעיניי. אני אגיד את זה בצורה קצת בוטה, אלף, כי אני אמור בדיבור בוטה, וקשה לי לסטות מהרגלי. ב' – על מנת להמחיש את הבעיה ואת התחושה שלי של מה שקורה.

	באים אלי עכשיו נציגי האוצר בהתנהלות, והם מרגישים שזה דבר שהם מחזיקים בו הרבה זמן. 


	הם הרבה שנים מטפלים בזה, והם רוצים להמשיך לטפל. לא באופן אישי, אבל באופן ארגוני. עכשיו, תוך כדי זה הם גם אומרים לי, תשמע, צריך לסדר מסלול ירוק לכל אלה שעובדים במס הכנסה  - - -


משה גפני:

	על הסעיף הזה לא אמרתי.

היו"ר מיכאל איתן:
	
	אבל אני אומר לך איך זה מצטייר.

משה גפני:

	דיברתי עם איתן רוב הבוקר וזה לא - - -

היו"ר מיכאל איתן:
	
	אני אומר לך איך זה מצטייר בעיניי. איזו תמונה אני מקבל מההיערכות הכוללת. הרי אני לא בקיא בפרטים. אחת הבעיות שלנו שאנחנו בדרך כלל צריכים לקבל החלטות על דברים שכל האנשים שיושבים כאן, כל אחד מבין יותר טוב מאתנו מה קורה שם.

משה גפני:
	
	נכון.

היו"ר מיכאל איתן:
	
	אז אנחנו צריכים ללמוד לפתח איזה שהם כלים להבין מה עומד מאחורי הדברים. אז אני ככה מסתכל, איזה קולות, ומה מגיע אלי, מנסה לנתח מה כל אחד אומר לי בעצם. ואני רואה שהגישה היא באה מהכיוון של האוצר, הקבוצה הזאת באוצר, הדאגה ההדדית לאינטרסים של האוצר, עוד פעם – לא ברמה האישית. זה חלק, אתה יודע, כשאתה מנהל את מס הכנסה, ואתה רוצה לקבל כוח אדם טוב, אתה אומר: אחת הפריבילגיות שאני יכול לתת לצ'ופר לאדם שיושב עשר שנים במס הכנסה, שהוא אוטומטית יכול להיות גם יועץ מס. אז אני יכול לגייס אותו לשירות. אז אני מקבל אדם יותר טוב. אני לא יכול לתת את זה – אני מקבל אדם פחות טוב.

	אז באופן טבעי, הם נלחמים את המלחמה שלהם. השאלה, איך זה נראה אצלי, מנקודת הראות שלי. אני אומר, יושבת שמה קליקה שדואגת לעניינים שלהם. ואני לא רוצה שהם יכתיבו. הם מאמנים את האנשים? בסדר. נתתי להם לאמן. אבל אני לא רוצה שהם יהיו אלה שיתנו את התעודה, שהם יהיו.. וטו, אתה לא תעבור אצלי את הבחינות. אתה לא תעשה כך, אתה לא תעשה כך. ואני לא רוצה שהם גם ישלטו במועצה. זה שני הדברים שאני לא רוצה שיקרו. להשאיר את האנשים – בסדר. 

	אם המועצה תהיה לא בשליטתם – אני מוכן. אבל אם הם גם שולטים במועצה וגם יהיו בעלי הכוח להכשיר את האנשים, אז בסדר. נכון. לפחות הצלת את זה שהם לפחות לא יוציאו אותם מהמקצוע, אבל את כל התקנות והכל הם יקבעו. מי יתקע כף לידי שהם תוקעים את זה לפי טובת העניין ולא לפי טובת מס הכנסה?  

	השר הממונה יהיה אדם שלהם, הוא יהיה אדם שלהם  - זה הם יהיו. השר לא יתעסק בזה.

משה גפני:

	ברור. ברור.

היו"ר מיכאל איתן:
	
	זה הם יהיו. עכשיו, במועצה הזאת יושב יושב ראש רשות המס וסגנו, שהם מאוד דומיננטיים יהיו מבין שאר חברי המועצה. הם שומרים על זה. זה נשאר בידיים שלהם כמעט ללא בקרה. ועכשיו השר ימנה אנשים, הם יתנו לו את השמות של מי שצריך למנות. כל הסיכויים שחברי המועצה מבין אלה שהם גם יועצי מס, הם כאלה שהיו גם במס הכנסה קודם וקיבלו במסלול הירוק את הזהו, כי הם ימליצו עליהם.

	הרי אנחנו מבינים את זה. נגיד שאני ראש רשות המס. וכתוב שימנו שלושה יועצי מס על ידי מינוי של שר האוצר. ויש לי שלושה שעבדתי אתם עשר שנים, והם עכשיו יועצי מס. הם עבדו אצלי באגף. אז אני לא אמליץ עליהם? אני לא אגיד לשר, שמע, אלה מעולים? אני אאמין בזה. אני לא אגיד שקר. 

שוקי ויטה:

	באותה מידה אפשר להרחיק לכת ולהגיד שאם יועצי המס האלה עבדו פעם באגף, אז כשהם באים לייצג מול מס הכנסה אז הוא יקבל גם מה שהם אומרים. זה יותר חמור.

היו"ר מיכאל איתן:
	
	נכון. נכון.

שוקי ויטה:

	הקליקה הזאת.... 

היו"ר מיכאל איתן:
	
	אתה לא יודע כמה אתה צודק.

שוקי ויטה:

	אני מצטער מאוד. 

היו"ר מיכאל איתן:
	
	אתה לא יודע כמה אתה צודק. חלק גדול מיועצי המס - - -



שוקי ויטה:

	אני כל כך צודק, קח אתה את המועצה- - -

היו"ר מיכאל איתן:
	
	תסלח לי, עם כל הכבוד לך, אני יש לי קצת ניסיון בחיים. ואני זוכר שאני נתקלתי ביועצי מס שהפרסום הכי גדול שלהם היה, חבר'ה, אני עבדתי שם, אני מכיר את כ ו ל ם , תבואו אלי. זה הפרסום שלהם. הם אומרים את זה. אתם רוצים עזרה? ההוא החבר הכי טוב שלי. ישבתי על ידי עשר שנים. אז אל תגיד לי שזה לא קיים.

שוקי ויטה:

	אני לא אומר שזה לא קיים אבל שאפשר להביא את זה לקיצוניות... יושבת לה איזו קליקה  -  

היו"ר מיכאל איתן:
	
	שוקי, שוקי, אני חייב - - -

שוקי ויטה:

	אדוני היושב ראש, הסמכות היא ... בידי אדם אחד. וזה עבד ארבעים שנה. אנחנו היום באים ויוצרים את איזון האינטרסים בין ההכשרה לבין מניעת שלילת הרשיון. אמרתי לך את זה ואמרתי גם לחבר הכנסת גפני. ניגוד האינטרסים, אם הוא קיים, מתחיל ביום שאחרי שהוא קיבל את התעודה. לא יום אחד קודם.  אנחנו עסוקים במועצה עד היום שהוא מקבל את הרשיון. אם הוא מקבל את התעודה הוא כבר לא שייך אלינו. אנחנו מבינים מה שאתם רוצים. יושב ראש רשות המסים, הסגן שלו לא יתנו לו את הרשיון.

היו"ר מיכאל איתן:
	
	בסדר. אני מבקש.  בואו נראה מהן תכונות השר, מה השר צריך לעשות.

משה גפני:

	אתה ממשיך?

היו"ר מיכאל איתן:
	
	כן. אני רוצה להתקדם, אני מחפש פתרון.

משה גפני:

	אם תרשי לי רק הערה. כל מה שאתה אומר, אתה אומר דברים נכונים לחלוטין. מילה בסלע. אני אמרתי את זה עד לפני שבוע. וזה ממש אמיתי. אני מסכים אתך לחלוטין. אני לא מסכים, ואני גם אמרתי לכם את זה, אני לא מסכים שיש לעובדי המס, יהיה להם מסלול ירוק. אני בעד כל מה שאמר - - 

היו"ר מיכאל איתן:
	
	עזוב את זה עכשיו.  כתוב כאן "לפי עמדת הממשלה שלושה יועצי מס מייצגים שימנה השר". הטענה שלי היתה שהשר ימנה, השר זה שוקי. מה אתה צוחק? אתה יודע את זה. השר זה שוקי. אז שוקי ימנה. הוא והבוס שלו שמה זה שניים, והם ימנו עוד שלושה. הם יהיו כבר חמישה. אמרתי במקרה, הם לא יהיו עובדי ממשלה, הם יהיו אלה שיעברו במסלול הירוק. במקרה הם יהיו כאלה. לכן אמרתי - - זה לא רלבנטי. גם אם אין מסלול ירוק. אז הם יהיו כאלה - - -

משה גפני:

	מה שאתה אומר הוא נכון. ואנחנו חייבים למצוא לעניין הזה פתרון. זאת אומרת, גם שנאכל מהעוגה, אבל גם שהיא תישאר שלמה. אם אנחנו מסכימים ללכת, אני מדבר עלי על כל פנים, אם אני מסכים ללכת למסלול ששר האוצר הוא השר המופקד על החוק, ומה שאתה מעלה היא טענה נכונה, אנחנו קודם כל את המסלול הירוק לא עושים אותו אוטומטית כפי שהממשלה מבקשת, זה גם נראה רע וגם אסור שזה יהיה. למצוא לעניין הזה פתרון כפי שדיברנו. 

	אבל הדבר החשוב זה שאת ההרכב של המועצה אנחנו לא משנים באופן דרמטי, אלא מורידים מסמכויות שר האוצר. זאת אומרת, היושב ראש הוא נציג שימנה, אם זה שר האוצר כמובן, אז היושב ראש הוא נציג שימנה שר האוצר בין עובדי משרדו. וזה בסדר. אבל מכאן ואילך מתחיל מסלול שזה לא בדיוק פשוט. הרי אם גם שר המשפטים בעניין, אז נציג ציבור שצריך למנות לא ימנה שר האוצר. נציג ציבור שימנה שר המשפטים. כיוון שגם לפי ההצעה שלכם משרד המשפטים הוא חלק מהעניין הזה. הוא חלק אמנם לא גדול, אבל חלק מהותי. ולכן צריך, וזה מובן לחלוטין, שעל פי הצעתכם צריך שיהיה נציג שימנה שר המשפטים.

	ולכן, כל הזמן שאומרים שר, זה לא רק שר האוצר. נכון? אני טועה בעניין הזה? אולי זה לא מסתדר לך. אבל זה נכון מה שאני אומר.

משה בוטון:

	יש לשר המשפטים סמכויות מסוימות בחוק. ודאי.

היו"ר מיכאל איתן:
	
	אנחנו מדברים על הרכב המועצה. אנחנו מדברים על תשעה. זה המספר שסיכמנו.

משה גפני:

	טוב.

היו"ר מיכאל איתן:
	
	אנחנו מסכימים ששלושה יהיו מנהל רשות המסים, סגן מנהל רשות המסים, ועובד אחר של משרד האוצר, שימונה על ידי  - 

משה גפני:

	לא. לא. לא. לא מסכים.

היו"ר מיכאל איתן:
	
	למה?

משה גפני:

	ככה. בגלל שלפי מה שאמרת, התחלת לשכנע אותי. היושב ראש יהיה נציג שימנה שר האוצר.

היו"ר מיכאל איתן:
	
	על זה אני לא מסכים.

משה גפני:

	אה, לזה אתה לא מסכים?

היו"ר מיכאל איתן:
	
	לא.

משה גפני:

	אז בסדר. אז אני מסכים למה שאתה אומר. מה זה משנה? אני צריך שיהיה שלושה, שאחד זה מנהל רשות המסים, סגן מנהל רשות המסים, ועוד עובד משרד האוצר, ומבחינתי זה יכול להיות - - 

היו"ר מיכאל איתן:
	
	עזוב את היושב ראש עכשיו. 

	שנינו מסכימים ששלושה יבואו מתחום משרד האוצר.

משה גפני:

	נכון. 

היו"ר מיכאל איתן:
	
	יפה. אנחנו מסכימים, תכף נדבר על זה, אם כן או לא, אחד עובד מהמוסד לביטוח לאומי.

משה גפני:

	כן. דיברנו שצריך.

היו"ר מיכאל איתן:
	
	אני אגיד למה לדעתי כן צריך.

משה גפני:

	כן. דיברנו על זה.


משה בוטון:

	אתה צריך רק אחד. כן.

היו"ר מיכאל איתן:
	
	משום שהביטוח הלאומי עדיין משתמש בתעודה כבסיס למתן אישור לאדם כזה לבוא להיבחן. אז שיהיה לו SAY מה הם מכינים כחומר לימודים.

משה גפני:

	בסדר גמור.

משה בוטון:

	והממשלה מסכימה.

היו"ר מיכאל איתן:
	
	אז יש לנו כבר ארבעה מתוך החמישה. עכשיו, שלושה יועצי מס. אתם כתבתם: נציג לשכת יועצי המס המייצגים. הוא יהיה גם נשיא. טוב.

משה בוטון:

	יש נשיא המדינה, ויש נשיא לשכת יועצי המס.

	משהו באתנחתא. חבר הכנסת גפני רצה שהשר טומי לפיד יהיה ממונה על החוק. אבל אם השר טומי לפיד לא מזדמן לו, אז לא אכפת לו....

היו"ר מיכאל איתן:
	
	לא, אבל עכשיו יהיה פרס.

משה גפני:

	משה צודק לחלוטין. מה שאני דרשתי כל הזמן זה שטומי לפיד יהיה השר הממונה. אבל ברגע שהוא התפטר, אז כבר יכול להיות שר האוצר.  אני מסכים.


היו"ר מיכאל איתן:
	
	יש לכם התנגדות שזה יהיה נשיא לשכת יועצי המס?

נוגה רובינשטיין:

	לנו כן.

היו"ר מיכאל איתן:
	
	כן?

משה בוטון:

	למה?

היו"ר מיכאל איתן:
	
	למה? אני רוצה לשמוע. זה חשוב לי.

נוגה רובינשטיין:

	האפשרות שאנחנו חושבים שהיא צריכה לבוא בחוק, שימונו יועצי מס מייצגים לאחר התייעצות עם הלשכה. אבל אני לא חושבת שמסגרת החוק צריכה לחלק כאן תפקידים לבן אדם מסוים, במקרה נשיא הלשכה.	

היו"ר מיכאל איתן:
	
	לפני שניה היה מנהל רשות המסים וסגנו. לא שמעתי אותך אומרת את זה.

נוגה רובינשטיין:

	יש עובדי מדינה שהם ממלאים את תפקידם, והמינוי שלהם כעובדי מדינה זה במסגרת המדינה. יש כאן לשכה שהיא לשכה עצמאית לגמרי. יש ארגון עובדים. אני חושבת שצריך להותיר לשר שיקול דעת להחליט מי יהיו הנציגים הספציפיים. צריך שתהיה התייעצות עם הלשכה, ושזה התהליך הנכון. זה גם תהליך שאנחנו מכניסים היום בחקיקה אחרת.

משה גפני:

	התייעצות.

נוגה רובינשטיין:

	אבל לא לכפות שזה יהיה בן אדם ספציפי, נשיא הלשכה, שהוא יהיה חבר במועצה.

משה גפני:
	
	אבל אחרי קבלת החוק הלשכה היא כן גוף - - 


נוגה רובינשטיין:

	הלשכה היא גוף. הלשכה מוגדרת כאן. זה גם כן לא משהו שאנחנו אוהבים, אבל אנחנו מסכימים לנוסח הזה שנמצא כאן. אבל לפחות שתהיה התייעצות עם הלשכה, ושלא הלשכה תכתיב לשר מי יהיה שם.

משה בוטון:

	המחוקק קובע מי יהיה בתפקידים. כמו שיש מנהל רשות המסים אז....


נוגה רובינשטיין:

	מכיוון שזה החלטה של הלשכה מי יהיה הנשיא, ומכיוון שיש לך עוד סעיף שאומר שני חברי הארגון שהם יועצי מס מייצגים שימנה השר לפי המלצת הארגון, זאת אומרת הלשכה, אז כן הלשכה קובעת. מכיוון שלפי המלצה - - 

משה בוטון:

	הנשיא קובע  - - 

נוגה רובינשטיין:

	אל תגיד שזה לא כופים על השר את שיקול דעת המועצה. זה בדיוק.

משה בוטון:

	אגב, בהרבה מועצות שאני מכיר מהרבה מאוד חוקים, יש רשימה של אנשים שהשר ממנה מבין מומלצים של הגופים, ויש שהמליצו  שקבוע הם ... בלשכה.

נוגה רובינשטיין:

	זה משהו שאפשר לעשות, שיהיה מינוי מתוך רשימה.

היו"ר מיכאל איתן:
	
	בסדר. כי אני צריך אתך לסכם. אין כאן עם מי לדבר. אני מדבר אתם, אבל אני צריך לסכם אתך. אז תלך ותחזור בשלום.   

	אני אנסה ככה למקד את העיקר. אני מציע לכם פשרה. מאחר ואני באמת מנסה להגיע להיות גמיש יותר. אני אציע כך: שאת היושב ראש ימנה – אני אתן לכם שתי אלטרנטיבות, תבחרו מה שיותר נוח לכם: או שהיושב ראש זה יהיה נציג שימנה שר האוצר מבין עובדי משרדו, ואז שלושה יועצי מס מייצגים שימנה שר המשפטים, או לחילופין, היושב ראש נציג שימנה שר המשפטים, ואז שלושה יועצי מס מייצגים שימנה שר האוצר. פשרה הוגנת או לא?

נוגה רובינשטיין:

	כן.



שוקי ויטה:

	לא. לא. לא הוגנת מדי. 

היו"ר מיכאל איתן:
	
	למה?


שוקי ויטה:

	משום ששר המשפטים, איך הוא מכיר את יועצי מס?


היו"ר מיכאל איתן:
	
	זה לא שר האוצר ולא שר המשפטים. חוץ מזה, בקצב שלנו, כל שר אוצר היה פעם שר משפטים ושר משפטים שר אוצר , והוא מכיר.

שוקי ויטה:

	אז תשמע, אני אשפר טיפה את ההצעה. שר האוצר יבחר מתוך רשימה מומלצת של לשכת יועצי המס. 

היו"ר מיכאל איתן:
	
	את מה הוא יבחר.

שוקי ויטה:

	את שלושת נציגי החברה.

היו"ר מיכאל איתן:
	
	אבל אז היושב ראש ימנה - - -

שוקי ויטה:

	שר האוצר ממנה את היושב ראש. 

היו"ר מיכאל איתן:
	
	תבחר, אני נותן לך לבחור. 

שוקי ויטה:

	לא, אני אומר לך,

היו"ר מיכאל איתן:
	
	אני מזמין אותך לבחור. או ששר האוצר ימנה את היושב ראש ואת שלושת החברים ממנה שר המשפטים, או ההפך. תבחר מה שטוב לך.

שוקי ויטה:

	שאלה אם אתה מוכן לשקול גם את האפשרות – 


היו"ר מיכאל איתן:
	
	לא. אני רוצה שתבחר אחת משתי אלה. אני חושב שזה הוגן.

נוגה רובינשטיין:

	אני רוצה להוסיף עוד נושא אחד. אני מבינה שגם היתה בינך לבין מנכ"ל משרד המשפטים שיחה.	שלושה נציגים לפי מינוי של שר המשפטים לאור התכתיבים בוועדת האתיקה ולפחות באחת ההצעות שלך, אין אפשרות כזאת שהשר, שר המשפטים, ימנה לפחות שלושה נציגים.

היו"ר מיכאל איתן:
	
	את לוקחת אותי עכשיו למקום אחר. לאן את לוקחת אותי?

נוגה רובינשטיין:
 
	לפי הפתרון שלו זה לא - - 

קריאה:

	לפי הפתרון שלו יוצא ששר המשפטים - -

היו"ר מיכאל איתן:
	
	לא קשור לזה. זה לא קשור לזה.



נוגה רובינשטיין:

	זה לא קשור, אבל במשבצת. תראה, אנחנו במשבצת כאן של תשעה חברים.  המשבצות מתחילות להתמלא.

היו"ר מיכאל איתן:
	
	נכון.

נוגה רובינשטיין:

	כבר ארבעה או חמישה מתוך התשעה .  אז אני מבקשת רק לזכור את הנתון הזה.

	שלשר המשפטים יהיו שלושה אנשים שהוא ממנה.

היו"ר מיכאל איתן:
	
	זה מה שאני מציע.

נוגה רובינשטיין:

	או.קיי. זה הולך רק לפי אופציה אחת, לא לפי השניה.


היו"ר מיכאל איתן:
	
	לא. האופציה הראשונה – תקשיבי לי. יש שתי פוזיציות שאתן אני עושה עסקה. אחת – יושב ראש. ואחת – שלושה חברים. אני אומר לשוקי, תבחר מה שאתה רוצה. אם אתה רוצה לבחור את היושב ראש, שר המשפטים ממנה שלושה חברים. אם אתה רוצה למנות שלושה חברים – שר המשפטים ימנה יושב ראש. עכשיו הבנת?


נוגה רובינשטיין:

	אני מבינה.

היו"ר מיכאל איתן:
	
	יפה. זה לא קשור לכל שאר בעלי התפקידים. 

שוקי ויטה:

	לפי הגישה שלך שר המשפטים ממנה חמישה מתוך תשעה.

היו"ר מיכאל איתן:
	
	כי אתה בוחר את היושב ראש. אתה תמנה שישה. נתתי לך למנות שישה.


שוקי ויטה:

	יש תשעה.

היו"ר מיכאל איתן:
	
	אני נותן לך שישה. אתה והבוס שלך, ועובד נוסף ששר האוצר ימנה, ואתה יכול לבחור עוד שלושה נציגים. שר האוצר ימנה עוד שלושה, מבין מייצגים. מבין יועצי מס מייצגים, בהמלצת הלשכה. אז אתם תמנו שישה כבר.

משה בוטון:

	והיושב ראש יהיה שר המשפטים.

היו"ר מיכאל איתן:
	
	והיושב ראש ימנה שר המשפטים. אתם ממנים שישה מתוך תשעה. או לחילופין – שר המשפטים ימנה אז רק ארבעה מתוך התשעה, ואחד מהם יהיה יושב ראש. 

נוגה רובינשטיין:

	נראה שיש קושי בזה שיו"ר המועצה הוא מי שלא ימונה על ידי השר שאחראי.

היו"ר מיכאל איתן:
	
	שר המשפטים ימנה את היושב ראש ואת נציג ציבור. רק שניים הוא ימנה.

נוגה רובינשטיין:

	או.קיי. אז שני דברים. קודם כל, אני רוצה להגיד שני דברים בקשר לשר המשפטים. אני חושבת שלא נכון שהוא ימנה את היו"ר למועצה כשהוא לא אחראי בעצם למועצה, השר האחראי הוא שר האוצר.

היו"ר מיכאל איתן:
	
	גברת, אני הצעתי. אני אין לי כוח להתחיל ויכוחים. בעיני הם שניהם אחראיים. ואני מציע שהוא ימנה את היושב ראש, אם הם ירצו שהשר ימנה את היושב ראש – הוא ימנה את  - - -

נוגה רובינשטיין:

	.. סמכות ואחריות ליו"ר המועצה, מי שמציג את עמדת המועצה החוצה, מי שבא בפני השר הרלבנטי, זה יו"ר המועצה.

משה בוטון:

	אז תחליט אתה שיו"ר המועצה יהיה שר האוצר, והשאר יהיה שר המשפטים.

היו"ר מיכאל איתן:
	
	למה אני צריך להתווכח? קודם אני רוצה שהם יחליטו מה הם רוצים. אולי אין ויכוח.

שוקי ויטה:

	אני יכול להסכים ליושב ראש המועצה ימנה שר האוצר, ואת נציגים של יועצי המס ימנה שר המשפטים, בהסכמת שר האוצר.

נוגה רובינשטיין:

	לא. שנייה. שוקי, בשני הדברים לא. אני לא מסכימה להצעה של שוקי. 

היו"ר מיכאל איתן:
	
	למה את לא מסכימה?

נוגה רובינשטיין:

	לחלק של אופן מינוי הנציגים על ידי שר המשפטים. קודם כל, אני לא חושבת שצריכה להיות התייעצות שר האוצר, כמו שזה לא נעשה... ודבר שני, אני חושבת שלשר המשפטים צריכה להיות האפשרות, כמו שיש גם בהצעת החוק הממשלתית, ולדעתי גם בהצעה הפרטית, צריכה להיות האפשרות למינוי של נציג ציבור על ידי שר המשפטים  שהוא לא דווקא נציג הלשכה.


יעל ייטב:

	אבל זה לא על חשבון זה.

נוגה רובינשטיין:

	בכל מקרה אני לא רוצה שזה יהיה בהתייעצות עם שר האוצר. 

יעל ייטב:

	יועצי מס?

שוקי וינטר:

	יועצי מס. את לא רוצה שהוא יתייעץ אתנו? איך הוא יידע מה?

ייעל ייטב:

	לפי הממשלתית זה שר האוצר. מה אכפת לך להתייעץ פה? אני לא מבינה את ההתנגדות שלך בכלל.

משה בוטון:

	הוא נותן  לכם את שר האוצר בחוק.

היו"ר מיכאל איתן:
	
	ההצעה שלי היא כך: רבותיי, היושב ראש יהיה נציג שימנה שר האוצר מבין עובדי משרדו. שלושה יועצי מס מייצגים שימנה שר המשפטים בהתייעצות עם לשכת יועצי המס.


שוקי ויטה:

	התייעצות שר המשפטים עם שר האוצר.

היו"ר מיכאל איתן:
	
	לא. שום שר אוצר. 
	
	שום התייעצות ושום דבר. הם צריכים להיות הפוכים. הוא לא צריך להתייעץ. הם לא צריכים להיות קשורים לשר האוצר. שר האוצר, מתוך מועצה של תשעה, ממנה גם את היושב ראש, יש לו עוד שלושה עובדים ממשרדו שם. מספיק. די. יש גבול. 

קריאה:

	למה לא נשיא לשכת יועצי המס? 



היו"ר מיכאל איתן:
	
	בסדר. אז יהיה נשיא יועצי המס, ושני יועצי מס שימנה שר המשפטים בהתייעצות עם הלשכה. לא כתוב לפי המלצה, בהתייעצות. 

	עכשיו יהיה נציג ציבור שימנה שר המשפטים מבין עובדי משרדו. ואחרון יהיה מנהל המוסד לביטוח לאומי או עובד המוסד שימנה המנהל. יש לנו תשעה. בסדר.
	
אני אקרא עוד הפעם. מספר אחד – יושב ראש יהיה נציג שימנה שר האוצר מבין עובדי משרדו. מספר שתיים – מנהל רשות המסים. מספר שלוש – סגן מנהל רשות המסים. מספר ארבע – עובד אחר של משרד האוצר שימונה על ידי שר האוצר. מספר חמש – נשיא לשכת עורכי דין, שש ושבע – נשיא יועצי מס. שש ושבע – יהיו שני יועצי מס מייצגים שימנה שר המשפטים בהתייעצות עם לשכת יועצי המס. מספר שמונה – נציג ציבור שימנה שר המשפטים מבין עובדי משרדו, ומספר תשע – מנהל המוסד לביטוח לאומי, או עובד המוסד שימנה המנהל.

משה בוטון:

	יופי. מאוזן לפי דעתי. בסדר. רשמנו את זה. 

היו"ר מיכאל איתן:
	
	לנושא הבא. 

משה בוטון:

	עכשיו, השר אנחנו לא קובעים. נכון?

היו"ר מיכאל איתן:
	
	השר לא. תגיד לנו מה זה השר. מה יש לשר.

משה בוטון:

	לא. השר מי יהיה. שר האוצר קבענו כבר.

היו"ר מיכאל איתן:
	
	תגיד לי מה הסמכויות שלו.

משה בוטון:

	יש לו המון סמכויות.

היו"ר מיכאל איתן:
	
	לא, אני רוצה לעבור סמכות סמכות. מה כן ומה לא. 


יעל ייטב:

	סליחה, זה שאלת הבהרה. המנהל זה כמו שכתוב פה, "המנהל או עובד רשות המסים בישראל" שהוא בחר. כן?

משה בוטון:

	לא. בנוסח שחילקתי כשישבנו יחד כתוב: מנהל רשות המסים, סגן מנהל רשות המסים ועובד אחר של משרד האוצר שימונה על ידי שר האוצר.

יעל ייטב:

	בסדר. אבל אם המנהל לא יכול לבוא לישיבה הזאת -- - 

נוגה רובינשטיין:

	זה מינוי אישי.

משה בוטון:

	לא. זה מינוי אישי שלא. אקס אופיציו.

היו"ר מיכאל איתן:
	
	אז הוא לא יהיה שמה.

משה בוטון:

	כל מי שיהיה, מעת לעת הוא יהיה חבר מועצה. 

קריאה:

	כמו שבהצעת החוק הממשלתית.

משה בוטון:

	נכון.

היו"ר מיכאל איתן:
	
	לא. לא. לא .  אני אגיד לך למה. כי אני לא רוצה שתביא את המזכירה שלך. זה בדיוק מה שאני לא רוצה שיהיה. זה מה שיהיה. אם אני אגיד "או עובד משרדו", הוא יביא את המזכירה. ושוקי גם המזכירה שלו. אתה רוצה להתערב אתי?

קריאה:

	אני לא שמעתי על מקרה כזה.


היו"ר מיכאל איתן:
	
	אתה רוצה להתערב אתי? אתה לא שמעת. כי זה לא היה המזכירה. אז היה מישהו אחר. 

משה בוטון:

	אבל כתוב פה "עובד אחר של משרד האוצר שימונה על ידי שר האוצר". שימנה יועץ משפטי. חוץ ממנהל רשות המסים יש גם עוד עובד אחר של משרד האוצר שממנה שר האוצר. 

שוקי ויטה:

	למה לצמצם?



משה בוטון:

	אני לא מצמצם. אני נותן למנהל רשות המסים אקס אופיציו. אז שיופיע במועצה. מה יש, הוא יכבד את המועצה. יש את נשיא לשכת יועצי המס, יש מנהל רשות המסים. מה יש?

היו"ר מיכאל איתן:
	
	יש לו עוד סגן. חוץ ממך?

קריאה:

	יש לו שלוש עשרה. למה הוא לא יכול לשים עוד סגן?

היו"ר מיכאל איתן:
	
	בסדר. מנהל או אחד מסגניו. 

שוקי ויטה:

	מסכים. 

היו"ר מיכאל איתן:
	
	בסדר?

משה בוטון:

	רגע, אבל זה קבוע או לכל ישיבה. אני לא מבין.

היו"ר מיכאל איתן:
	
	הוא יוכל לאשרר את אחד מסגניו. 


משה בוטון:

	אד הוק?

נוגה רובינשטיין:

	ממנים את אחד מהסגנים, זה המינוי  הקבוע. 

היו"ר מיכאל איתן:
	
	בסדר.  ימנו מינוי קבוע, 

משה בוטון:

	או מנהל הרשות או סגן.


היו"ר מיכאל איתן:
	
	זה נכון.

משה בוטון:

	אבל קבוע. לא יכול להתחלף. מנהל רשות המסים או סגנו?

היו"ר מיכאל איתן:
	
	כן. או אחד מסגניו. או שניים מסגניו. כן. תגיד לי רגע, שוקי, מה אתה, יש לך ייחוד בסגנות הזאת? מה הייחוד? 

שוקי ויטה:

	שומה וביקורת. 

היו"ר מיכאל איתן:
	
	אז יהיה כתוב ככה: מנהל רשות המסים או אחד מסגניו, סגן מנהל רשות המסים לענייני שומה וביקורת. 

קריאה:

	אבל זה משתנה כל פעם.

היו"ר מיכאל איתן:
	
	אז מי שיהיה הוא יהיה. 

קריאה:

	השם שלו משתנה.

היו"ר מיכאל איתן:
	
	אני אסביר. אתם תמצאו את הניסוח, אבל אני אסביר על מה אני מתעקש. למה אני בוחר את הייחוד לסגן הזה. כי יש לו שלושה עשר סגנים שמענו. מטפלים בכל מיני עניינים. אני רוצה שהסגן שיהיה חבר זה לא אחד שמטפל בכל מיני עניינים, אלא הסגן שעומד בראש המערכת שמכשירה את עובדי ה... זה הוא יהיה, והשני יהיה או המנהל או כל סגן אחר. אז תנסחו איך שאתם רוצים, ובלבד שזו תהיה התוצאה.

משה בוטון:

	אני רושם את הרעיון.

היו"ר מיכאל איתן:
	
	הם הבינו כבר את הרעיון.

משה בוטון:

	אבל אני גם צריך להבין, לה? איך נקרא לו פה?

היו"ר מיכאל איתן:
	
	אני לא יודע, הם יגידו לך את השם. 

יעל ייטב:

	האדם שמופקד על התחום   - - -

קריאה:

	והם יגידו את השם.

משה בוטון:

	אבל אני רוצה להבין מה. שמופקד על הכשרת מה?

היו"ר מיכאל איתן:
	
	הם יגידו לך אחר כך. שתבין. אז אני אחזור עוד פעם. 

משה בוטון:

	הבנתי. הבנתי.

היו"ר מיכאל איתן:
	
	אם הבנת, אז מה השאלה, אז למה אתה שואל?


משה בוטון:

	לא, לפני שהיא הסבירה לא הבנתי. עכשיו שהיא הסבירה הבנתי.

נוגה רובינשטיין:

	לנו עדיין יש התנגדות למינוי הספציפי של נשיא לשכת יועצי המס. אני חייבת לציין גם שיועצי המס קודם כל ביקשו להשוות את המצב לרואי החשבון. אצל רואי החשבון אין מינוי ספציפי כזה. צריך עוד איזה שהוא שיקול דעת של השר, תהיה רשימת מומלצים של יועצי המס המייצגים, ולכן אני ממש לא רואה סיבה למינוי הספציפי של אדם -  -

היו"ר מיכאל איתן:
	
	נו. הגענו חזרה. תגידי לי משהו. ברואה חשבון יש מינויים גם כן של עובדי מדינה כמו שכאן? מי הם עובדי המדינה ברואה חשבון?



נוגה רובינשטיין:

שנייה. אני אוציא את החוק. רשם החברות - - -האגודות השיתופיות - - 

היו"ר מיכאל איתן:
	
איך? רגע. 

נוגה רובינשטיין:

	רשם החברות, רשם האגודות השיתופיות. נכון שמדובר בעובדי מדינה, לא בעובדים חיצוניים, ולכן נשיא לשכת רואי החשבון לא מוזכר בהרכב הזה. 

היו"ר מיכאל איתן:
	
	אז מה זה משנה?

נוגה רובינשטיין:

	לא, אני אסביר לך מה זה משנה. בתוך המדינה  - - -

היו"ר מיכאל איתן:
	
	תקריאי לי את כל ההרכב של הרואי חשבון.

נוגה רובינשטיין:

	או.קיי. יושב ראש - - 

היו"ר מיכאל איתן:
	
	כמה אנשים יש?


נוגה רובינשטיין:

	ארבע עשרה. 

היו"ר מיכאל איתן:
	
	למה ארבע עשרה? בואו נעשה גם פה ארבע עשרה. תראי כמה זה טוב. לא צריך לחשוב. לוקחים את הארבע עשרה, אומרים, מעתיקים. את יודעת מה זה? תשע? זה יזעזע את כל המערכת. יתחילו להגיד, פה תשע, ושם ארבע עשרה. זה גרוע מאוד.

נוגה רובינשטיין:

	בסדר. תעתיק הכל. 

היו"ר מיכאל איתן:
	
	אז נעשה ארבע עשרה.


נוגה רובינשטיין:

	אפשר להעתיק גם את זה שזה שישה רואי חשבון שמינה שר המשפטים.

היו"ר מיכאל איתן:
	
	אבל החדש הוא לא טוב. תמיד צריך להיות על בסיס הישן. ככה למדו אותי בממשלה. אז נעשה ארבע עשרה.

נוגה רובינשטיין:

	ושישה רואי חשבון שמינה שר המשפטים.

היו"ר מיכאל איתן:
	
	ארבע עשרה, ומה?

נוגה רובינשטיין:

	ושישה רואי חשבון שמינה שר המשפטים.

היו"ר מיכאל איתן:
	
	יועצי מס.

נוגה רובינשטיין:

	לא, רואי חשבון. למה לסטות מהישן?

היו"ר מיכאל איתן:
	
	אנחנו מדברים על יועצי מס.

נוגה רובינשטיין:

	בסדר. 

משה בוטון:

	אני אומר שהיתה החלטה, נשיא לשכת יועצי המס יהיה... את מתנגדת – מתנגדת.

נוגה רובינשטיין:

	אני יכולה לשמור לעצמי את האפשרות להסתייגות.

משה בוטון:

	בסדר.

היו"ר מיכאל איתן:
	
	בסדר. 

משה בוטון:

	את מסתייגת מהכל. אין בעיה.

נוגה רובינשטיין:

	אני יודעת. רק בדרך כלל מגיעים על - - -

היו"ר מיכאל איתן:
	
	בסדר. אין בעיה. מה הנושא הבא?

משה בוטון:

	השם.

היו"ר מיכאל איתן:
	
	השם, זה האחרון שנשאר לנו?

משה בוטון:

	לה יש הערות שהיא הביאה אותן היום, חדשות, שאני לא מכיר. 

	אני מציע לא לדון.

היו"ר מיכאל איתן:
	
	לא. השם זה דבר קל. חמש דקות אני גומר את זה.

יעל ייטב:

	גמרנו את השר?

היו"ר מיכאל איתן:
	
	לא. לא גמרנו. בישיבה הבאה אני עוד רוצה לשמוע מה הסמכויות הנוספות של השר, או אולי עכשיו, אם אתם יכולים להגיד לי. מה הסמכויות של השר?

משה בוטון:

	אני אעבור רגע. נעבור שנינו יחד, ונגיד לך מה הסמכויות של השר.  

נוגה רובינשטיין:

	אתה רוצה לעבור על סמכויות השר ביחס למועצה וביחס לוועדת האתיקה, נכון? ועדת המשמעת. 

משה בוטון:

	לא. הוא רוצה כל סמכויות השר בחוק. שאנחנו צריכים לעבור סעיף סעיף ולראות. בסעיף אחד יש הגדרת השר. אלף, השר מקים את המועצה. 

היו"ר מיכאל איתן:
	
	כן. הלאה.

משה בוטון:

	עכשיו, בסעיף 8 – סדר הדינים במועצה – פה אנחנו כתבנו שר המשפטים, או השר, יקבע הוראות.... 

היו"ר מיכאל איתן:
	
	הלאה.

משה בוטון:

	מי אתה רוצה שיהיה פה?


היו"ר מיכאל איתן:
	
	השר. 

משה בוטון:

	שר האוצר? זה דווקא מתאים לשר משפטים.

היו"ר מיכאל איתן:
	
	למה?

משה בוטון:

	הוא קובע דרכי פעולה וסדרי דיונים של מועצה. אתם מסכימים שזה יהיה שר המשפטים?

היו"ר מיכאל איתן:
	
	לא איכפת לי.

משה בוטון:

	שיישאר שר האוצר אתם רוצים?

נוגה רובינשטיין:

	אני אדישה.

שוקי ויטה:

	שר האוצר. 

היו"ר מיכאל איתן:
	
	שר האוצר. 

משה בוטון:

	אוצר. או.קיי.  

נוגה רובינשטיין:

	רגע, יש גם סמכות בסעיף 5(ב). יפסיק השר את הכהונה של חבר מועצה שנתקיים בו סייג מן הסייגים המפורטים בסעיף 3... וגם ב-(ג) תראה. 

משה בוטון:

	... להעבירו מכהונתו בהודעה בכתב. 


נוגה רובינשטיין:

	הכוונה היא שהמועצה לא מעבירה חבר מועצה מכהונה אלא - - -

משה בוטון:

	השר. ודאי. בשביל זה כתבנו השר.

נוגה רובינשטיין:

	הגורם הממנה הוא הגורם  ה- - -

משה בוטון:

	אז זה שר האוצר.

היו"ר מיכאל איתן:
	
	לא. אבל לחלק מהם ממנה שר המשפטים. טוב. תשאירו את שר האוצר. 

משה בוטון:

	פה יש את ההוראה שמה שאתה אומר, אור ירוק, או אני לא יודע איך אתה קורא לזה. שהשר רשאי  לקבוע הוראות בדבר רישום בפנקס ובדיקה של מפקחים וכולי שיהיו פטורים מבחינות וכדומה. איזה שר יקבע את זה? שר האוצר או שר המשפטים?

	לקבוע הוראות לגבי מי יהיה פטור מהמפקחים של המס מבחינות, במסלול הירוק לעבור.

נוגה רובינשטיין:

	שר האוצר. 

היו"ר מיכאל איתן:
	
	אפשר למחוק את זה, את כל הסעיף הזה. 

משה גפני:

	היתה הצעת פשרה.  שהוא יעבור בחינות.

משה בוטון:

	 כן. פה פטור.

משה גפני:

	הצעת הפשרה. 

שוקי ויטה:

	למה? הוא עובר בחינות בתוך ה- - -


משה גפני:

	לא, אבל היתה הצעת פשרה שזה לא ילך על "מסלול ירוק".

שוקי ויטה:

זה לא מסלול ירוק.

משה בוטון:

	לא, כתוב "השר, באישור ועדת חוקה חוק ומשפט של הכנסת רשאי לקבוע הוראות בדבר רישום בפנקס ומתן רשיון של יועץ מס מייצג על ידי המועצה לאדם שלא מתקיים בו התנאים." זאת אומרת, הוא יקבע מה ההכשרה. 

היו"ר מיכאל איתן:
	
	מהם התנאים האמורים בסעיף קטן א .

משה בוטון:

	(3) או (4).

היו"ר מיכאל איתן:
	
	בוא נסתכל. 

משה בוטון:

	א(3) – הוא עמד בבחינות – זאת אומרת, לפטור אותו מבחינות.  ו-(4) התמחות. לפטור אותו מהתמחות. אבל לפי ההוראות שהוא יקבע. נגיד יקבעו שמי שעבד עשר שנים כמפקח מס, אז באמת לא צריך . רוצים לפטור אותו מבחינות. בהצעה של הממשלה זה היה אוטומטי, שמי שהיה .... הוא עובר. הוא לא צריך כלום. וזו היתה הצעת פשרה. שלך היתה ההצעה. לפי מיטב זכרוני. מה שסימנתי פה בקו זה הצעות שלך.

היו"ר מיכאל איתן:
	
	זאת לא תהיה הפעם הראשונה לטיעון כזה, שאני לא יכול לפסול את ההצעות של עצמי. זה לא בהכרח קורה.

משה בוטון:

	אתה רוצה למחוק את זה? נמחוק.

משה גפני:

	אני אגיד לך מה הרציונל שעמד מאחורי העניין. שני דברים. א – מה שאמרת מקודם, שפוליטיקאי לא אומר שהוא עומד על עקרונותיו. סיבה שניה – כדי למנוע את המסלול הירוק שמבקשת הממשלה. אנחנו בעצם דוחים את ההכרעה בעניין הזה לתקנות בוועדת החוקה, ששם אתה נכנס לפירוט. בגלל שיכול להיות שיש אנשים נוספים - - 


היו"ר מיכאל איתן:
	
	טוב. אתה שלם עם זה?

משה גפני:

	כן.

היו"ר מיכאל איתן:
	
	אז גם אני.

משה גפני:

	מה זה אני שלם? אני באופן עקרוני נגד. מתפשר על עקרונותיי.

משה בוטון:

	מתמחים – אם יש הערות, לא נספיק היום. תהיה עוד ישיבה. 

היו"ר מיכאל איתן:
	
	טוב, רבותיי. אני רואה שתהיה לנו עוד ישיבה אחת ובזה אנחנו נסיים. תודה רבה.

הישיבה ננעלה בשעה 12:25
 














